url: =US gamsung khualzinna pawlkhat – 79 :: ZOMI DAILY\nUS gamsung khualzinna pawlkhat – 79\nposted on 21 March 2016 at 8:00 am Lomkholna: Article, Awnzapau\nZomi Innkuan Tulsa Khuado Pawi\nSya Mung Khan in Jacksonville, Arakansas ah mawtaw kaih ding khat nei ahih manin, tua mawtaw kaihna ding ka vaihawmna teng uh tawh ka ciah pah thei zok kei uh a, nitak nai 1:30PM khawng ciangin ka dingkhia thei pan uhhi. Tua nitak Zomi Innkuan Khuado pawi ah tuma lam pekin Khuado thu gen ding a hong seh ahi a, hun laplo ding ka hihteh ci in cancel dingin a thu ka zasak zo hi. Ahih hangin ka mawtaw uh hong cidamin ahun lapin hong tunpih veve hi. Hun kipan khinin kei tun laitakin Pa Hau Kim (Pa Neng Hau Kim) in na gen laitak ahi a, kicing takmahin gen hi.\nKei hun hong tun ciangin a gen min bek ka hi a, ka mai a, Pa Hau Kim gen kicing lua ahih manin ama gen nailoh ka theihsunsun teng ka genthuah bek hi. Ka lung anop hetlohna khatah Hau Kim min ka lawh ding ciangin ka lo vat thei mahmah kei a, kumpi nasem a Zangkong ka tunkik cianga ka anneek munna penpente min lawmlawm ka theih vat loh ciangin kei leh kei gina kisalo in amah tungah ka mai a zum pha mahmah hi. Ahi zongin khan in thugen ahi a, a min a lo thei vatlo ka hi bek hi. A phawklo a lungdamlo ka hih loh lam hi lai ah ka pulaak phapha nuam hi.\nTulsa – Ontario – Riverside\nKa innkuanpih dangteng tawh pai ning ka ci zongin a sum a paai mahmah zong haksa ka sak banah, ka tun ua kipan khualzin in ka nitum uh a, ka tanu Lun mahmah tawh zong kicianin om khawm naii lo in khual ka zinnelh den uhhi. Ka lawmte zong tawl kisa in hong zui nuam nawn taktak lo uhhi. Ka visa uh lah bei kuan ding hi ta hi. Ka ciahkik maa in US ka pai nopna valval teng mah ka khin gai nuam hi.\nTua hi a, ka pai nopna California State leh a kim a paam teng ka pha nuam lai hi. Kei zong kisuantaak thei khollo in Riverside, CA a om ka innlak tapa Pa Mungno (Pa Gin Sian Mung Gualnam) leh Nu Maangno (Nu Niang Go Maang)te nupa hopih masa in ka painopna teng ka pulaak phot hi. Tulsa pan ka lenkhiat ni ding leh ka ciah kik ni ding dong a ni a kha seh kholhsa in hong vaihawm sakna tawh kizui in, tuni in Tulsa pan 2:55PM in Delta Airlines te tawh lengkhia in Atlanta nai 6:00PM in ka tung hi.\nAtlanta vanleeng khawlna ah ka tun ciangin ka ngaihsut sang na thupi zaw tham in ka vanleeng tuanna ding paina zawii totna ding kongkhak (gate) nambat thaltang tawh hong lahlahna bangbang zui in ka pai kawikawi leh leinuai lamah hong tuaksuk sak hi. Leinuai ka tun ciangin meileng na om hi. Tua meileng zui in kei tuanna ding vanleeng kahna ding kongpi (gate) nambat ka muh ciangin paikhia in a phual ka tung a, a phual ah zong TV screente en phapha kik in ka gate nambat maan maw maan lo maw cih khat vei ka kiciansak (confirm) lai hi. Vanleeng khat pan khat zopna ding hun (connection time) 1 hr 39 minutes tak a ngah ka hi a, ka hun kicing mahmah bilbel cih ding ahihi.\nTua ni citciat sese zong Tulsa vanleengtual ka tun lian leh ka cell phone ka puak khak loh lam ka thei pan a, laakkik ding leh vaikhak kik dingin hun kicing nawnlo ahih manin, ka khualzinna ka tunna peuhah innkuan pihte tawh kizopna ding hong nawngkai sak tuam pha mahmah pah hi.\nAtlanta pan 7:38PM in ka dingkhia leuleu a, vantung a len hun nai 4hrs 37min tak sawt hina pi’n Ontario, CA vanleeng tukna ka tun ciangin a mau nai local time nitak 9:15PM na sat pan hi. Atlanta, GA local time leh Ontario, CA local time nai 3 tak akilamdanna hang ahihi. Mungnote nupa in hong na dawn lian a, amau omna Riverside nai 10:00PM in ka tung hi.\nA tate unau thum lakah a u pen Niiangpi (Lia Niing Sian Niiang) youth camp a pai laitak hi a, amah lo buang a naute gel KyimKyim (Lia En Lamh Kyim) leh Lianpi (Tg Kaii Khan Lian) tawh zong cidamin ka kimu thei uhhi.\nPrevious: Lungzuan La khat: Hong kizuan kik aw ~ Hau Za Cin\nNext: Chin leh Zomi atom in ~ Dr. Dongno\nZYA Sisan hawmte fund zonna vai\nKawlgam kumpi in Rohingya te hawlkhiatsawm\nKa phuutkhaak thu nihna ~ Lengtong Pauno\nPhawk gige in!\nNaupang kum 9 khatin asanggam kum 13 aphapan khat thautawh kaplum\nRih – Tedim Road India & Myanmar (ASEAN) Highway pi ~ Dr. Dongno


timestamp: atn

url: =Farewell Sya David Mungno :: ZOMI DAILY\nposted on 15 May 2014 at 6:44 pm Lomkholna: News, Pahtawina, Zomi\nSya David Mungno pen Luangel khua tualsuak mi khat hi a, Myanmar ah Secular lam pilna B.Sc., M.Sc ciang a zokhia khat ahihi. A lawmnu Mary Lam Cing pen Zampi khua pan Rev. S Awn Za Dal’ tanu neu pen hi in, Secular lamah B.A ciang zo in, Biakna lamah B.Th., M.Div. ciang zo hi. Anupa un, UN tawh kinah vawh nasep vive sem uh a, Zomi tampite adingin apilna uh hong zangkhia uh ahih manin, zahtak huai leh mi thupi ahihna uh zong kilang mahmah hi.\nPilna sang nei mi nih pumkhat hong suah a minam aa dingin hong kipiak khiat taktak uh ciangin nasep silbawlna hitaleh vaihawmna zong hong nuam banah mipite aa dingin zong khamuan huai in lungmuan huai mahmah hi.\nSya David Mungno tangthu pen a tom in hibangin kigen ziau thei hi. Mi lungduai, a thukhual, ciamnuih siam leh mi hehna dingin a kampau ngei lo mi lungsim hoih mahmah khat hihi.Amah tawh kikhol leng kimaitai den mawk hi. Mipil pawlkhat tawh a kilamdanna pen Sya David Mungno in Secular lamah Master Degree ciang bang angah liang hangin laitaan nei het lo mi nautangte tawh holim khawm in nui khawm thei hi.\nA kiniamkhiat thei mipil cihna hiin etteh huai mahmah hi. Ih biak Pasian in ompih tawntung hen la, Pasian gam leh minam aa dingin na tampi a sem zo semsem dingin Topa’n thupha hong piaksak ta hen.\nPrevious: Thucinh thutang (D)\nNext: Bianca Mang Khan Cing in ZTK ah a laikhak\nNu te’n Tate bangci makaih ding\nMalaysia, Puchong aom Pub khatah Bomb puakkham, mi 8 liam\nKa phawkkhak vilval kanu kam – 10\nMalaysia pan CI atuh tawh Myanmar aciahte kilutsak loding ci’n Embassy te’n gen\nZomite Tuibang kigawm in mapang khawm ni ~ Dr. Do Kham\nAustralia, Adelaide ah Zomi khat mawtaw tuahsia in hongnusia (Mangpi, kum 42)


url: =Pasian’ muhzia le Mite’ muhzia ~ Dong Mung :: ZOMI DAILY\nposted on 9 March 2019 at 6:07 pm Lomkholna: Dongmung, News\nJeremiah 29:11 Bang hang hiam cih leh Topa in kong cihin-ah, mai lamah lametna note kong piakkik ding, na siatna ding uh hi loin na phattuamna ding uh geelna ka neihte kei bek in ka thei hi.\nIsaiah 55:8 Bang hang hiam cih leh keima ngaihsutnate nomaungaihsutna bang hi lo a, keima paiziate nomau paizia bang hi lo hi, Topa in ci hi.\nIsaiah 55:9 Vantung pen leitung sangin a sanzawk mah bangin, keima paiziate zong, nomau paizia sangin sangzaw a, ka ngaihsutnate zong, nomau ngaihsutna sangin a sangzaw ahi hi.\nMihingte i nuntak kalsuanna ah pawlkhatte taikawm sa in mainawt uh a, pawlkhatte damdam in kalsuanna tawh mainawt uh hi. Kalsuan mainawtzia akibatloh zenzen hangin i phawk gige ding thu khat ah, Pasian in Sumkuang le Sakolte in Noah teembaw sung atun nadingun nikhat tuak mah na pia, hun khat tuak na pia veve hi. Tua mah bangin na nuntak kalsuanna ah Sumkuang bangin damdam in mainawt na hiphial zongin lungkham kei in. Pasianin na khualzinna hong tunpih ding hi.\nJacob in Joseph a muh ciangin tapa pahtaak huai mahmah khat in mu-a; ahi zongin a sanggam sawmte in mangmanpa, kimanna neilopa in mu uh hi. Khualzin mite in Joseph a muh uh ciangin sila dinga hoih khat in mu uh-a; Potifer in sila hoih khat in mu hi. Potifer zi’ in Joseph a muh ciangin a iplah huai tangval khat in mu-a; thongcingpa in a muh ciangin thongkia mi khat in mu hi. Amaute muhna bangzah takin khial hiam? Pasian in Joseph a muh ciangin Egypt gam-a ulianpen (Prime Minister) dingin mu hi… Ahi zongin a hun tung pah lian hisam lo hi.\nMite hong muhzia, mite hong muhdan hangin lungkia le thanem kisa kenla, Pasian hong muhzia le muhdan tawh kithakhauhsak zaw in. Na kianga mikhat zong va neumuh in va simmawh kha kei in. Pasian in ama ading akoihsak le Pasian in amah a muhzia, a muhdan theihpih lo hiteh!\nNa inn nasemnu/pa zong mailam ah na tate na sepna mun ah makaipi ahihkeh a neipa hong suak thei a, na huan cingpa zong mailam ah kumpi hong suak thei hi. (A phawkhuai thu in- gamsunga tuucinga om tangvalno David pen Israel-te kumpi dingin sathau nilhna ngah in kumpi hong suaka, tagah numeino a pano in a kep Esther zong kumpinu hong suak hi… Tualaitak dinmun hangin kuamah neumuh kenla, mite hong muhna hangin thanem kei in…A hun a tung nailo deuh hizaw hi).\nMITE hong muhzia le muhdante a thupi hi masalo a, PASIAN hong muhzia le muhdan un a THUPI pen ahi hi.\nTopa Hoih Hi:\nKum tam tawh kisai in phamawh sa lo hi; Abraham zong a kum tam khit in thupha pia lel hi.\nSiamna le theihnate en masa hilo hi; David zong bangmah theilo khat tel lel hi.\nPasal/numei ci-in khentuam neilo hi; tagah numeino Esther zong lamsang lel hi.\nA beisa hunin bangzah gamtatsia cihte awlmawh lualo hi; Paul zong telin sam-a, zang lel hi.\nPumpi pianzia tawh bangmah thukhen lo hi; tuntom Zekhe telin a inn ah tung lel hi.\nThu gen siam zalzalna zong awlmawh masak in neilo hi; dawng-awk pau ziakai Moses zong telin Israelte makai in koih lel hi.\nTulaitak dinmun le nuntak khuasaknate awlmawh masak luatin neilo hi; numei paktat Mary Magdalene zong telin zang lel hi.\nI Pasian kikhel ngeilo hi.\nA sep noploh ding kamciam hong pia ngeilo Pasian hi.\nAhuh zawhloh ding kuamah om lo hi.\nA dawnkik noploh ding thungetna om ngeilo hi.\nA it zawhloh ding kha om tuamlo hi.\nA maisak zawhloh ding mawhna khat zong omlo hi.\nPasian hong muhzia le muhdante tel siamin, i mailam a om i thuphate i ngah theih nadingin tulaitak i dinmun le mite hong muhzia le muhdan hangin thanem loin mainawt ni… Lungdam, Dong Mung\nPrevious: ZAM Thupuak :: 10 Mar 19 (Fraud Case vai DHS uliante hong paiding)\nNext: UN vai thuthang: Australia PM in Myanmar Refugee tampi laksawm


url: =Numei Melhoih khat Thu :: ZOMI DAILY\nposted on 16 April 2015 at 4:24 pm Lomkholna: Article, Thawntuang\nNi dangin kumpipa zi ding a utlo numei omlo hi. Ut ta keileh kumpipa zi ding a ki teel hunma kumkhat sung peuhmah Nungak khempeuh ki puahna vaisai pawl in Nungak khempeuh zem cihtak in zem hi. Hoih thei tak unteh maw….ha..hah. Kumkhat khitteh kumpipa ziding tua sung panin khat ki teel in khatbek mah ngah pah hi.\nA mel zong hoihtakpi pah mai hi. A mel bek zong hoihlo in a lungsim zong hoih takpi mai hi. Tuni dongin a hoihna a ki gengenna ahang khat om hi. Hih zah dongin tuni dong Numei khat hoihna ki gen ahihleh et teh taak takpi suak hi.\nA hangin a mel hoihna leh a pilna pen Pasian ading leh a minam adingin ki pia khia ngam ahihna hang hi gige hi. A minam pihten haksatna a tuah ding ciangin amahmah in veina neih in ki pia ngam hi. A mipihte ki theih mawh bawllo hi. A hoihna tawh a minam it hi. Pasian muang hi. A mel hoihna siat pihlo hi.\nA mipihte kiangah no sep theih thungetna bek hi-in thu na ngen lel vo..ci vatvat lo hi. Thu na ngen unla kenzong thu ka gen ding hi ci hi. Pasian phawk ngiat, muang ngiat hi. Tua ahih manin ama tung tawn panin a minamten haksatna a tuah ding uh ki pelhsakzo hi. Esther Lai Siangtho simleng ki cian hi.\nMel hoihna a zangh khial tampi om hi. Mikang Lasa siam leh a melhoih mahmah khat in kei pen hoihlua ka hih manin Pasal khat bek adingin pahmai lua ing ci-in Pasal neih kawikawi hi. A tawptawpna ah Natna hong ngah in\nnidangin a lawm it penten itzo nawnlo a kem a koih ding mi om nawnlo hi. Pilna theihna a zangh khial tampi om hi. Pil lua ki sa mihingte Zawng panin piang hi ding hi cih zah dongin a mu bang om liang hi. Pasian phawk kha nawnlo tampi om hi. Na hoihna nasiam na pilna khempeuh tawh Topa muangin a kicih bangin Zomibup in ih hoihlohna lam sang ki sak theihpihna in neihlo zaw in a hi bangbang tawh Pasian leh minam adingin thala ciat ni.\nGamdang tunzong a zangh khial tampi om hi. Tuate sungah ih ki hel kha hiam? Zogam ah ih om lai aa, ih cihtakna, ih thumanna, ih ki-itna te…cihbang gamdang ih tunteh ki khelsak kei ni. Koikoi ah om ta leng Pasian ki khel tuanlo in, Pasian hoihna ki lang semsem hi.\nZomite hog Angvan Pasian tungah lungdam.\nPrevious: Zosuan Tuailai Khawmpi tangkona\nNext: Theihna huang\nPu Biden impeachment tawh thu kibawl kik\nSingapore, Tuas Area ah meikang nasia mahmah ~ ZD\nPilna khang sem sem, lungmuanna lah om tuanlo


url: =Banghang in pulnatna tunghiam ~ Sia Do Khup :: ZOMI DAILY\nposted on 12 June 2021 at 4:59 pm Lomkholna: Dokhup, News, Zomi\n2 SAMUEL NIHNA 24:1-25 Mihingte kipilsak, kihatsakin lawhcinna gualzawhna a omte mihing thahatna a sak khak uh ciangin mihingte tungah Pasian heh hi.\nA KISEH HUN A CIN MATENG\n15;Tua ahih ciangin Topa in zingsang a kipan a kiseh hun dongin Israel-te tungah natna tungsak hi. Dan panin Beersheba dongin mihing tul sawmsagih (70,000) a si hi.\nA KISEH HUN A CIN BAIH NADINGIN\n17;“En in, ka mawh hi; a khial pa pen kei ka hi hi. Hih mite in bang khialhna nei ahi uh hiam? Kong thum hi; kei le ka innkuante bek gim hong pia in,” a ci hi.\nVantung thu, leitung thu-ah mi’ mawhna bekbek a zongzong Zomite in David bangin “Kei mawhna hi” i cih theih ciangin Pasian maipha zong i mu ding a, i minam sung vaihawmna ah zong gual khan i khup thei pan ding hi.\nLUNGSIM TAKPI TAWH PASIAN BIA NI\nLungsim takpi tawh kisikkikna lah nadingin i neihsate phal ding hihang. 24;Ahih hangin kumpipa in Araunah kiangah, “Hilo hi; nangma tung panin hihte a man tawh kituakin kong lei ding hi. Topa ka Pasian’ tungah kei’ sum bei loin meihal biaknate ka pia kei ding hi,” a ci hi.\nMAKAITE A KIPANIN MIPI DONGIN\n25;Tua ciangin David in Topa a’ ding biakna tau khat tua lai-ah lam a, meihal biaknate le thunuama biaknate a pia hi. Tua ahih ciangin tua gam adingin thumna Topa in ngai a, Israel-te’ tung panin gimna a veng hi.\nHih pen tualthahna, guktakna, angkawmna hang a mawhna daan hiloin lungsim kiphatsakna, kiliatsakna hang a daan piakna ahi hi.\nTua ahih manin biakna makai, minam makai ten “Kei mawh keng, ka mawhna bang hiam?” ci gemgam den lo zaw-in, Pasian deih lungsim ka pua hiam? Pasian deih bangin mipi ka makaih hiam? cih kisit phat ciat ding ahi hi. Tua ciangin i minam sungah thupha hong tung ding hi.\nKHATVEI NONG ET HINNA KHUAVAK HI ZO\n16;Vantung mi in Jerusalem khua a susia dingin kithawi-in a khut a zan ciangin tua tatsiatna panin Topa kisik a, mite lakah suksiatna na a sem vantungmi kiangah, “Phazo hi; tu-in khawl ta in,” a ci hi. Hih Pasian kammal hong gin mateng leitung panin pulnatna veng nawn lo ding hi. Sia Do Khup\nPrevious: Tengh 100 valman puakto khinta\nNext: Ei le ei hancian ni ~ T. Sawmlian


url: =ZOMI KICIAPTEHNA THAU - ZOTHAU (Flintlock)\nA Kaikhawm - J. Thang Lian Pau (2002)\nLeitung mun tuamtuamah gal nanna ding galhiam, a khang khangin hong om suksuk hi. Tulai taka a kizang thaute pen Europe gamah 1326 AD kumin kizang ta a, gal do nadingin kum zalom sawm-le-li pawlin kipan hi ci-in kiciamteh hi.\nA.D Kum zalom sawm-le-nga hun khawnga kipanin nitumna lam gamah mikangte' pilna hong khang in, sum bawl sumzuakna hong khang a, set tawh nasepnate hong om hi. Tua huna kipan Mikangte in mun tuamtuamah siahgam(provincial colony) hong zong ciat uh hi. English mikangte in kum zalom sawm-le-sagih kiim pawlin India gamah phualpi hong sat uh hi. Tua pan French-te in tuh nuam ahih manin French leh English te hong kikap hi. Tua ah a gam ukpite pen sum leh thauvui thautang tawh huh tuak uh ahih manin India gam leh Kawlgam sungah thau hong tam mahmah ta hi. Tua bangin Mikang kumpi'n Kawlgam Mizogam leh Manipur gamte a lak khit cianga a gammite' thauvui thautang neihte khempeuh khopsak ahih manin, a mawkna-a Mikang kumpite' khut tunga a piak sangin Zogamah zuak uh a, sum suah uh hi. Tua bangin Zogam nangawnah thau hong leetkhia hi.\nZO THAU TAM HONG KIPAN\nNidanglai in thau a om ma in, i pu i pate in sa leh gal zong, lum leh tei tawh na that uh a, "Zanga vuisa vannuai siing i lel, Tangsial bang sun ta'ng e, Tuai hong umtui bang ka khuai hi" na ci uh hi.\nPu Khan Thuam uk hun bei kuanin Kawlgam, Mizogam leh Manipur gam panin a kila thau om pianpian ta hi. Ahih hangin thau tam nai lo a, lum leh tei mah kitam zat lai hi. Ukpipa Kam Hau hong khan ciang(1848) thau hong tam pianpian ta hi. 1857 kumin Pu Kam Hau ten Manipur gam singtang khua khat va sim gawp uh a, Meiteite zong thangpai gawpin a Leengpa uh Chandra Kirti Singh(Ngameingam) leh a galkap 2000 val Kam Hau do dingin Tedim zuanin hong kuan uh hi. Singgial Khawtaw Meitei gun kianga om Suangsuang kicihna munah nasia takin kikap uh a, Meiteite a guallelh ciangin a suakta sunte tai uh a, a thau nusiat teng uh singhawm suanghawm sunga a seelte uh a kimu tawh, tui sung pana kingah tawh a kikaihkhop ciangin Zogamah thau hong tam thei pan hi. Pu Khaw Cin hun ciangin thau hong kicing pian ta a, Zogam a Mikangte hong tun hun 1890 kum bekin zong Zomite thaulawng 2173 hong khawmkhia uh hi.\nZOMI LEH THAULAWNG KIKHEN THEI LO\nI Pu i pate in thaulawng tawh kisai koici bang ngaihsutna nei hiam cih ciangin: Nidanglai in sa leh gal mah thupi pen hi. Lum leh tei pen mihing khat leh khat ahi a, ganhing khat peuh tawh kitanglaina bang bekah kizang thei a, thau pen a lum leh tei zatte uh tawh tehin hong kikhai mahmah hi. Thau a kitawi ciangin gal leh sa tungah gualzawhna thakhat in hong khang hi. Tua bangin Zomite' nuntakna-ah thau pen hong thupi mahmah ta ahih manin a lung uh tawh na khek ngam ta uh hi. Mikang Kumpite in Zogama thau khempeuh hong khopsak pen na na sa mahmah uh a, a tat kik nadingin a neih a lamh khempeuh uh pia ngam uh hi. A thaulawng a it manin a sihlawh zong om ahih manin "Zomite in a zi sangin a thaulawng a it zaw hi" cih dongin Kawlgam sungah kiciamteh hi.\nI pu ipate in thaulawng tawh a lungsim ngaihsutna uh na genkhia uh hi. Gal leh sa a mat-a a lungdam mahmah ciangin khawmual ah hanla sa in thau lawnin mualsuah uh hi. Tua bek hi loin sih ni ciangin pasal kap ngei loin a kah tangin min sialin thau lawn hi. Tua pen a kah tanga a ngaihsut ahi hi. Tua bangin Zomi pasal khat pen thau tawh kikhen thei lo hi.\n(a) Taang hi'ng ci-a zangkhen kawlciang,\nKoliang a bang kim ciat a\nSangsa mualsuah leh,\nTaang kilawm e, taang kilawm e.\n(b) Sangsa mualsuah leh taang kilawm e,\nPupa khuamual a va don dingin,\nTuklu paal zep leh\nLia kilawm e, lia kilawm e,\nMikangte hong tun hunin Zomite in thau nei khin bek tham loin thauvui nangawn bawl thei khin hi. Tua ahih manin Mikangte na dawn bawl lo uh hi. Thauvui bawl thei ahih manin Zothau tawh gal leh sa a deih a ut bangun na kap zo uh hi.\nInnuai ek-awng mun, ek nelna muna leite leh innuai niin teng khawm in, beel sungah tui tawh kidiah hi. Tua eklei diahna tui pen vuttui bangin kikhaih a, tua a kikhaihkhia tui(nitrate) pen citui bangin al hi. Eklei kikhaihkhiatna tui pen la-in citui huanin kihuan leuleu hi. Citui i huan ciangin Zoci hong suah mah bangin, tua eklei tui pen huan leng hong ha liuleu a, tua pen eklei kici pah hi. Tua eklei panin thauvui i deih bangbangin kibawl thei ta hi. Phalbi hunin eklei kihuan thei zaw deuh hi.\nThauvui a suah theih nadingin kaat(sulphur)tawh hel kul a, kaat piankhiat nadingin gatang hal keu in kisuvui hi. Tua loin, theidam sing ahih kei leh hongma sing ten nenin kihal a, tua meiholte kivuisak hi. Tu in ekleivui hai khat leh meihol vui hai khat helin tui kinelsak a, sumh ah a vui siang dong kisu hi. Tua bangin a vui siang dimdem dong nihvei thumvei dong kisu kikkik a, thauvui hong piang hi. A hoih leh hoih loh theih nadingin thauvui tawm khat la in la, hal masa in. Thauvui khu a tunga a len toh leh a hoih kici hi. A khu lei-ah a bial leh hoih nai lo kici a, kisu lai hi. Numeite in thauvui su leh sa kiman thei hi, kici hi. Mikangte hong khan ciangin kumpi sung panin kaat(sulphur)baih takin kingah thei ta hi.\nZoheisa Magazine 1988


url: =18. BANGCI BANGIN – FGA Tulsa\nApril 28, 2019 Comments Off on 18. BANGCI BANGIN Zokam FGAIM\nTUPNA MUN NEI DING?\nKimawlna tawh i teh kakkak hangin i gen pen mihing nuntak ahi hi. Damsung nuntakna pen kimawlna tualpi sungah a zang bang i hi hi. Tupna mun neih pen damsung i nuntakzia-ah khahsuah ngeiloh ding hi a, nisimin a thak bawl denin, i lawhcinden ding ahi hi.\nNa len ma-in na tuk nading mun theician masa in\nKhualzin mi khat pen lampi kisuntuahna-ah papi khat tawh kituak hi. “Pu aw, hih lampi-in koi mun hong tun ding hiam?” ci-in a dot leh tuapa in, “Koi munah paisawm na hiam?” ciin dong kik hi. Khualzinpa in, “Ka pai nading lam zong thei tuan keng” ci hi. Tua leh tua papipa in, “Tua bang ahih leh koi lam peuh tawn lecin bang kilamdanna om hiam?” ciin dawng kik hi. Na lampi tot ding leh na tun nading mun, na tun sawmna theician mahmah in. Tuate na theihcet kei leh lauhuai mahmah hi. Mangthang kha ding hi teh.\nNa sep sawm pen gelh sin dih ve\nGelh a koih ciangin sawm taktak i hihna kilangsak a, tua banah ngaihsutna siangthosak hi. Gelh siam kul lo. Na gelh siamloh man leh na gelh hoihloh manin lawhcing lo tuan lo ding hi teh. Tua sangin na sep ding leh sep sawmte a masa leh a nunung ding geelna na neih leh neihloh theih nading beka gelh na hihna kiphawk gige in.\nKician takin na tupna mun khen in\nEtsak nadingin, pumpi thathak lakna lamah exercise lak, kha lamah kikhop, Lai Siangtho sim, thunget.. tua bang zelin,\nLous Pasteur :\nLous Pasteur pen amau hun laiin Chemisty sub?ect/ah amah kaana minthang leitungah om lo phial dinga mipil khat ahi hi.\nA lawmngaihnu tawh May 29, 1849 in kiteen sawm uh hi. Tua ni a tun ciangin Pasteur meel muh ding mahmah om lo hi. Kiteenna uap ding teng zong tung khin uh a, zipipa meel kimu nai lo ahih manin mipite sinkham uh a, a laboratory ah na semin, a kiteen ni uh mangngilh kha hi dingin um uh hi. Laboratory a et uh leh na om takpi a, biakinn lamah paipih pah uh hi. Tuni pen na kiteen ni ding uh ahih lam thei lo na hiamB! ci/in a dot uh leh, Tuni a experiment ka sep maDin bel thei mah ing. Experiment ka hih ciangin mangngilh ing a, nong pai zenzen uh lungdam mahmah ei! ci ziau a, zui/in, kiteenna nei uh hi. Lawhcing dingin nasepna haipih phial zong kisam hi.\n79 nekzonna, siamsinna, innsung buaina vensakna, sum zatdan, leh a tuamtuam ahih leh a tuam tekin khen inla, a kibuaisak thei leh a kihuh thei a om hiam cih cian takin tuat in. Tua banah, tu huna lawhcinsak pah ding, kum 5 khit cianga lawhcinsak ding, sum kisamte… cih bangin khen in.\nTua banah, na tup na sawm pen a lawhcing takpi dingin a hoih mah hiam? Na lawp lai hun tomcik sung beka hoihsa na hi kha hiam? Hoih takin ngaihsun kik inla, lawhcinsak takpi dingin a manpha taktak hiam, cih lim takin ngaihsun in.\nNa sep taktak ciangin\nNa ngaihsutna bangin bul na pan taktak ta hi. A hoih lo lai a om hiam? Upmawh sangin a baihzaw hiam? Na geelkholh hun sangin tung baihzaw maw tung hakzaw? Na upmawh hetlohna panin haksatna leh buaina hong om hiam? Enkik zelzel inla, na tupna pen a ngeina bang hiden thei leh hoih hi. Tua hi lo a na tupna mun na laihden leh, nang le nangzong kimuanlahna na neiden ding hi.\nZoplaiding: 19. HUN


url: =Mi khat bekbek :: ZOMI DAILY\nMi khat bekbek\nposted on 20 July 2018 at 10:00 am Lomkholna: News, Siamsin\nTui hual (tuihual lianpi lah ahi samlo) pai a hihmanin ngasa te gunpiau zangah ki lawn zihziah hi. A siding in a om zihziah a hihi. Tua pen papi khat in hehpihhuai sa a hihmanin a hihtheih zah in tuisung ah lawnsuksuk hi.\nTua papi pa’ nasep mikhat in hong muh ciang in:\n‘lawm aw, banghang in tawl zong lel na hi hiam? Hih ngasa te omsak lel in, a vek in lah hon zo tuan kei ni teh. hi mun tengbek hi lo in gundung khempeuh tai 70 bangah ngasa a si hi. Koih lel mai in’ ci hi.\nNgasa a hon nuampa zong hong ki hei phei in ‘lawm aw, honghuh ding na hih kei leh na pai lel in. Ngasa khat tuisung ah ka lawtsuk ciangin tua ngasa in nuntakna a ngah hipah hi. Hih zah aa a siding ngasa a tam natheih leh banghang in khatbek hon khia lo ding na hi hiam?’ ci in a nasep sem hiathiat hi.\n(Chicken soup for the soul- Jack Canfield and Mark Victor Hansen)\n@ Leitung ah ei leh ei hehpih huai kisa in, zawng ki sa in, bangmah hi lo i kisak lai tak in ei sangin (lam khatpeuh pan) a hehpih huaizaw mi om thei hi.\n@ Mi khempeuh huh na leh panpih na kipia zolo mah ding aa a hizongin mikhat kiangah ki pia thei hi. Thu huhna na piak pen- mikhat thapia, lungdamsak, lawpsak bek hi lo in, mi khat ii nuntakna zong hu zo / khelzo thei hi.\n@ Sum leh paai tawh huhna i piak zawh kei leh zong i kamtawh ki hanthawn thei, tha ki pia thei aa tua pen a manpha penpen a hihi.\n@ Tu ni mi khatbekbek huh ding ki thawi in. Siamsin Library\nPrevious: China meileng sungah numei khatin atheih ngeiloh pasalkhat petgawp\nNext: Tho in kuate duhdeuh hiam? ~ Hau Lun\nMalaysia ah naupang deihdandan kileithei cizen veh aw ~ ZD\nHaksatna Nungah Ih Bawlphat Ding Thu


url: =Zomite leh leitung khuahun luanzia kizopna (Globalization) ~ Khup Lian Thang :: ZOMI DAILY\nZomite leh leitung khuahun luanzia kizopna (Globalization) ~ Khup Lian Thang\nposted on 11 March 2018 at 2:33 pm Lomkholna: Article, Khuplianthang\nNa khat peuhpeuh, Setvan setkhuak (Technology) leh Tembaw, motor, Vangleng etc.. te’ hangin leitung khuahun nuntak khuasak zia kihel in, sum bawl pai bawlnate kikhel in, tua tungtawn in leitung khualun luanzia kikhel toto hi. Gamvai paizia kikhel in, biakna upna kikhel zel a, minam vai paizia kikhel in, leitung mite nuntak khuasak zia ki khelna pen Globalization ahi hi. Globalization tangthu pen ahuam pi in hunpi thum in lai-at siam Thomas L. Friedman in na khen khia hi. AD 1492-1800kum kikal teng pen leitung gamte kizopna hun masa, AD 1800-2000kum kikal pen hun nihna leh 2000kum pan tuni dong hun thumna a ki zom toto in gen hi.\nHun masa (AD 1492-1800)\nEurope gam, Spain panin Christopher Columbus makai in leitung bem ahih manin nitumna lam zuan in pai leng nisuahna lam aa om India leitangh zong ki tung veve ding hi cih tawh nitumna lam zuanin gam thak zong dingin kuan khia uh hi. A cihngei mah bangin 1492kum in leitangh a lianpi khat mu uh a,tua pen America ahi hi. Tua amuh thak leitangh tungah aom minam te leh Europe pan ong pai mite ki muhkhopna ki zop masakna ahi hi. Hih a muhkhiatna in nikhat ni te leitung khuahun luanzia khempeuh alaih ding, Leitung ah suaktakna tawh kiukna Democracy ii pupi pen ahi USA gam kipatna a piangkhiatna ding kal masa na hi gige hi.\nTua hun pawl mah in Portugal mi Vasco Dagama zong nisuahna lam ah pai in nisuahna lam a om mite tawh ki zopna bawl uh hi (AD1300 pawlin Italy mi Marco Polo zong nisuahna lam ah khualzin ngei khin) . Tua khit ciangin kum zalom 16/17/18 sung teng in Europe gam lian tengin (Britain, Spain, France, Portugal, Italy, Dutch etc…) leitung mun khempeuh ah zin kawikawi in amau sum bawlna amau hauhna ding leh amau ngeina lai leh pau te ki zelsak kawikawi uh hi.Hih hun masa in kizopna khualzinna pen mihing te’ thatang, ganhing te’ tha, huihtha cih bangte zangin kizopna bawlin nasem uh hi. Hih hun sungin Leitung pen alian mahmah leh tanglai mipil te gen danin mong a neilo leitung dinmun pan in, a lian lualo, a laihawl dinmun, hanciam leng a ki tung thei dinmun ong suak hi.\nHun nihna (AD 1800-2000)\nHih hun nihna ciangin gamte minam te khangto semsem ta uh ahih manin hun masa lai sangin kizopna te khangto mahmah zaw ta hi. 1820 kum pawl ciangin Setvan te, tuilum tha tawh apai meileng te zong kibawl ta in in khangtohna pen manlang mahmah hi. 1879 Kum in Thomas Edison in mei buld bawl in khuamial tungah gualzo ta hi. Kum 100 sung bangin na lamdang na thupi, leitung mihingte’ phattuam theihna ding na tampi ki sem khia ki mu khia hi. Tua pilna siamna, setvan te mah zangin gam khangto masa Europe gam panin Britain, Italy, France, Dutch etc… te in a gam uh kek toto in , a neih leh a lamh uh khangin hau semsem uh hi. 1875kum in Alexendar Graham Bell in phone bawlin kizopna baih to semsem hi. 1886 kum in Germany mi Karl Benz in modern motor bawl masa in 1908 kum ciangin Ford Motor Company in Model T motor te mipi zattheih ding hawmkhia zuakkhia thei ta hi.\n1903 kum ciangin Wright unau te in vanleng bawl uh a, nidang in kha nih kha thum khualzinna pen nikhat ni nih tung ziauziau ta uh hi. Hih hun ciangin Leitung pilna (Science) te zong khangto mahmah in, gam liante in sum leh pai zong hau mahmah hi. Gam haute’ kidemna hangin leitung ah Galpi lian mahmah nih piang hi. Tua galpi nihna sungin Nuclear galvan tha hat mahmah kibawl a, tua khit ciangin khantohna ki zom toto in Computer te, Internet te, Software tuamtuam te leh World Wide Web (www) ci in leitung internet khempeuh kizopna cih bangte khempeuh pen hih hun sungin kibawl hi.\nAircon, nate votsakna, TV cih bangin mihingte nuntakna a noptuam sak thei ding muhkhiat nate ki behlap toto a, leitung kizopna lam khantoh nate manlang mahmah hi. Hih hun nihna sungin setvan tuamtuamte, leitung pilna le theihna a thakthakte, sum le pai neih nate, Computer, internet cihte in leitung kizopna a manlang sak thubul pi te ahi uh hi.\nHih hun sungin leitung gal tuamtuam hangin minam a ci tawmte or galtai mite tampi tak, gam anop zawkna suahtakna ki deidanna a tawm zawkna gamte ah gal tai uh in, a tunna gam te’ gam mi suak uh a, amau ngeina pau leh lai sin in minam namkim tengkhawm ngeingai na ki panpan ta hi. Tua bek thamlo in ki zopna khualzin biah ahih manin nuntakna nopzawzaw gamte kizuan ngeingai hi. A diakin USA ah hipi pen a, a khangto Europe gam te ah zong tua bangin a genthei zaw gam pan in gambel dingin kizuan ngeingai hi. A innteek gammite’ ngeina, lai cihte sin uh in, amau minam suak uh hi. Hih hun sungin leitung pen a laihawl dinmun pan in gam neu mahmah khat suak ziau ta hi.\nHun thumna (AD 2000- Present)\nHih hun thumna taktak ciangin bel leitung pen khuata khat bangta liang hi. Google cihte, Facebook, Instagram, Tweeter cih dan Social Media kizopnate leh adiak in 2007kum ciangin Smart Phone (eg. Apple, Samsung) a kibawl khiat taktak ciangin, leitung pen khuata khat or inn sungkhat ah a tengkhawm tawh ki bangta liang hi. USA aa om khat leh Myanmar aa om khat in mel kimu in kiho thei, thungen khawm kikhawm khawm thei leh meeting nei khawm thei in ankuang nangawn um khawm thei ta uh hi. Hih hun thumna ciangin leitung kizopna bel Internet, Software tuamtuam, Social Media tuamtuam, Smart phone leh App: tuamtuam te tha tawh, leitung pen gamneu khat dinmun pan in khuata neu khat, innkuan khat ong suah ziau hi.\nHun thumna ii khantohna te ahoih lam in ki koici zat\nApple te in Iphone pen USA pan in design bawl in China ah alomlom in a bawlkhiatna phualpi phut uh hi. China te mi kicing, a nasemte’ khasum tamlua lo tawh ki kawm thei, a bawl thei dingin a pilna le a siamna kicing ahih manin China ah a bawl uh pen a lem mahmah suak hi. Tua bangin Apple in a vaihawm siamna hangun leitung ah Company ahau pen khat in om a, China gam leh amite in zong Apple hangin mipi tampi in nasep ngahin, sum lut tampi nei pah uh hi. Anih tuak un phattuamna ngah uh hi. Iphone a zang nuam mipite in zong, Iphone a kiman pen leh a hunlap in ngah thei uh hi. Mi khempeuh in phattuamna ngah ciat uh hi.\nTua mah bangin Korea te’ Samsung in zong amau gam ban ah Vietnam gam ah a mau ii TV leh Smart Phone bawlna phualpi phut in, tua teng panin Samsung TV, Samsung Smart Phone te bawl hi. Vietnam mipi te in nasep ngah sum ngah uh a, Samsung Company te in zong a mau deih Samsung phone te ahun lap leh a man tawmno tawh bawl thei uh hi. Hih bangin a thupi mahmah Setvan hoih nono te pen amun aphual(USA or Korea) ah bawl kul sese lo in, amau omna tawh a kigamla pi ah a bawl theihna pen, a Company makaite in a om sa leitung pilna siamna IT(information Technology) te zangin hoih takin gelsiamna hang ahi hi.\nHih Apple leh Samsung te pen, Smart Phone bawlna ah leitung ah a lianpen te hi in, a kidem mahmah uh ahi hi. A lamdang mahmah khat ah, Apple te in IPhone te’ Screen te leh adang van pawlkhat pen Samsung te kiangpan in lei uh a, Apple Iphone a kibawl nunung pen ahi IPhone X ah lim zat uh hi. Iphone X khat US$1000 tawh aki zuak khiat sim in Samsung in zong US$110 a ngah na hi gige mawk hi. Anih un met tuak uh a, aki dempih mahmah a langte tawh, anih aa metna ding ahih nakleh nasem khawm hiathiat lel uh hi.\nMicorsoft leh Infosys Technologies\nUSA te’ Software company lianpi ahi Microsoft te in zong, a nasep a tangzai semsem nang leh mukhiatna thak a muh theihna dingin India pan in Infosys Technologies cih company te tawh nasem khawm in na lianpi tampi sem khia uh hi. A kisam sofeware engineer tampi tak anei India tawh ni suahna nituamna pang khawmin sun leh zan (24hrs) nasem ziahziah uh hi. Bek thamlo Micorsoft aa a lianpen CEO zong India minam Satya Nedalla hi in, leitung aa Company lian pen leh USA te Company lian pen khat ah India mikhat in makai cih pen thu lamdang mahmah hi napi in, ahih hang Leitung kizopna zia khuahun kikhelna huhau in, hih pen leitung khuahun luanzia hizaw ta na hi in, a thu lamdang hi nawnlo leuleu hi.\nUSA aa om Kualzinna tawh kisai Company liankhat in a nasep uh 24hrs sem nuam uh ahih manin, amau Company ah nasem dingin India gam aa om India mite kawm uh hi. USA ah pai sese kullo in India gam pan in nasem uh hi. USA ah nikhat a nasep hun a cing lian ciangin, India aa om a nasem te in tavuan la lian in a nasep uh Minutes khat zong khawl lo in ki zomsuak thei hi. Ami kimuh kul sese lo in, email or phone tawh nasem ziau uh hi. Tua in tua USA Company hau sak mahmah a, India aa a nasem te in lah US$ sang hi sawnsawn ahih manin a kuakua aa dingin noptuamna piang sak hi. A khualzin nuam, Ticket leinuam te’ a dingin zong ut hunhun kilei thei, khual kizin thei suak ahih manin lem mahmah hi.\nTu laitak leitung aa mihau pen US gam mi Jeff Bezos hi in Amazon cih On-Line shopping tungtawn in ahau ahi hi. Ama hauhna na pen US$ 112 Billion bang nei (Myanmar gam bup kumkhat sumlut sang azah nih bangin tamzaw thei) hi. Leitung khantohna ii pilnate zangin, vaihawm siam gelsiam ahih manin mihaupi a suak ahi hi. Van zuakna dingin inn sap kullo, van zuak dingin mi zong sumtawh cial kullo a hih man in, vante pen a kiman a tawm man mahmah in zuak thei uh ahih man in van kikhawng mahmah pah hi.\nTua mah bangi China te mihau pen Jack Ma zong Alibaba cih tawh On-line shopping mah zangin mihau pi khat suak hi. Hih on-line shopping pen mipi te’ a dingin lah noptuam, Amazon/Alibaba ten lah sum ngah, avan nei ten lah a van khawng mahmah ahih manin sum ngah, mikhempeuh aa dingin noptuamna vive piang sak hi. A sump kuamah omlo hi kici thei phial hi. Hih pen tu hun khantohna lam aa pilna (information technology) te zat theihna, khuahun lunzia tawh kizui in nuntak theihna hang ahi hi.\nGorge Soros (USA billionaire)\nHungary gam aa suak hi in, a gam sungah Jews mite ki deidanna ki mat ki henna hangin galtai gambel khat ahi hi. England ah sangkah a, tua pan in USA ah lal hi. Sum tawh kimawl siam mahmah in Billionaire suak hi. Leitung kizopna kikhel nate zang thei in, a tuntun ah hanciam ahih manin mihau pi suak a, a pianna Hungary gam aa ding a neihsa sum leh pai tawh NGO nasep nakpi takin sem ahih manin Hungary gam mite, khangthak sangnaupang te ii gamvai ah a mit kihonna piangsak in, tua in a gam uh damdam in kikhel sak to zo hi(Hungary pen galpi nihna khit the Soviet Union huzap nuai ah Communist tawh ki uk). Ama phuat khiat ahi The Open Society in Myanmar gam nangawn ong ban in, noptuamna tampi pia hi. Leitung gam tampi ah mipi phattuamna dinginn NGO phuan in na lian tampi sem hi.\nPhilipp Rosler (German Politician)\nVietnam te hi in, South leh North Vietnam gal sungin South Vietnam ah suak hi. Tagah kepna pan in Germanyte nupa khat in a ta dingin la uh hi. Germany ah ong khangto in gamvai ah lut hi. 2008-2009 sung Germany gam ii State lianpi khat ahi Lower Saxony State ii Minister of Economics, Labour and Transport sem hi. 2009-2011kum kikal Germany gam ii Minister Health sem a, 2011-2013kum kikal Minister of Economics and Technoloy a sep kawm in, Germany gam ii Vice Chancellor (Deputy Priminister tawh ki bang) sem hi. Veitnam minam khat in German te dan aa aki minam pi sak mahmah gam ah a lian nihna dinmun ngah hi mawk hi. Leitung kizopna khuahun lunzia na hi hi.\nArab Spring (2010-Present)\nGam vai ah zong hih kizopna a baihna, Social Media(Facebook, Email, Tweeter, Phone message , Youtube,etc..) te hangin leitung gam vai tampi ki khelzo hi. Tunisia gam pan kipan aa buaina pen thakhat thu in Egpyt, Yemen, Syria, Lybia, Bahrain, Saudi Arabia, Sudan, Kuwait, Oman, Algeria, Morocco, Lebanon, Iraq, Iran cih bangin Arab gamte ah thakhat thu in ki lawh to hithit hi. Tua Arab Spring tungtawn in Tunisia, Egypt, Yemen, Libya cih gamte’ kumpi ki laih zo hi. A dang gamte kumpi a kilaih zawh lian loh hangin gam kikhelna tampi piang sak hi.\nTua lak ah Syria bel sawt vei buai mahmah pen suaka, tuni dongin gal bei zo nailo hi. 2016kum in US President Trump in lam et lohna tampi kawmkal pan in a gualzawhna zong hih leitung khuahun lunzia zatsiamna, IT leh Social Media nasepnate hoihtak a zat siam hangin tampi kilam dang sak hi kici ciat hi. Gam makai pipite Minam makai pipite in zuau gen, thusia gen cih dan zong thakhat thu in kizel thei ahih maninin, thuman lo a gen khak ding, a gamtat khialh khak ding uh ki dawm mahmah uh ahih man in, tua in khantohna tampi piang sak hi.\nGlobalization zat khialhna tuamtuam\nOsama Bin Laden’ makaih Al-Qaeda te in 11th Sept, 2001 ni in mipi tuanna vangleng 4 tawh USA aa mun thupi teng a vanleng tawh nawk dingin gelna nei a, vanleng thum in a gelna bangin nawk in a dangkhat bek a gelna tangto lo in, a vangleng tunga tuang miteng si veve hi. Vanleng nih in World Trade Center susia in, a khat in Pentagon susia hi. Hih migilo te hangin mi 2996 takin nuntakna beilawh in leitung tangthu ah hih bangin migilo te suam a si atam pen leh a mulkim a cikzet huai penpen in kiciam teh hi. 1900kim hun in Osama Bin Laden khang khia hi zenzen leh hih bangin siatna lianpi paingsak zolo ding hi. Leitung khantohna, setkhuak te zangin siatna lianpi bawlzo uh hi.Tua mah bangin Isis te in zong amau aa dingin a kisam ahi galkap, sum le pai leh thu le la khempeuh pen hi setkhuak vive zangin tuni dongin Middle East sungteng buaisak khengkhang zo mawk hi.\n1962kum in U Ne Win in Myanmar gam thuneihna teng a lak khit ciangin gam sunga teng minam dang ahi sumbawl siam Chinese te leh Indian te, mipil misiam Mangkang Professor te hita leh a diakin thu um mite aa dingin Missionary teng khempeuh a omna gam ciat ah puak mang uh hi. Leitung kizopna khuahun lunzia in a gam sung a deep khak ding pen U Ne Win in deihlo hi. Bek thamlo in laisin na sang khempeuh ah Manglai sinsak nawnlo in Kawllai bekbek tawh University te, College te ah lai sinsak mawk hi.\nTua in U Thant dan aa UN khawngah General Secretary ngah kik ding lam et na om sak nawnvet lo suak pah hi. Myanmar gam zong letiung ah gam a zawng pen dong tung suksak pah hi. Leitung kizopna khuahun luanzia te zangsiam lo leh zang nuamlo in, Kawlzia Kawl ngeina ki ukna tawh kalsuan in, leitung khuahun luanzia khantohna tawh kizopna bottat hi. Myanmar tawh a ki bang lian North Korea in tua paizia len tinten lai ahih manin tuni dongin leitung ah a zawng pen leh a khangto lo pen dinmun mah ah om uh hi.\nDemocracy cihte hita leh ki ukna zia tuamtuam te khempeuh zong pen hih leitung kizopna huzap hangin a ki khel toto ahi hi. Leitung ah kalsuan zia, ki ukzia pen Democracy mah ahoih pen, mihing te tawh kituak pen cih leitung khuahun luan zia a hih manin leitung mi khempeuh a kuakua in hih Democracy pen thupi sa ciat uh a, zat dan sep dan ciangin khat leh khat aki bang lianlo bek ahi hi.\nZomite leh Leitung kizopna (Globalization)\nZomite zong Kawlzang pan in khamtung lam a kahtoh pen hun AD 1400 pawlin ki ciamteh ahih manin hun masa pawl ahi hi. Tua hun masa sung teng pen a khuakhua a bawngbawng ki tenga mun dang gam dang tawh ki zop luatna omlo hi kha ding hi. Hun nihna ahi 1800kum khit lam ciangin America Baptist Missionary te’ tungtawnin Zogam ah Mission ong pai uh a, ABM Missionary (anung ciangin RC Missionary zong tung) te hangin Zomite nuntakna ah kikhel lianpi pianga hih kikhelna in khangto sak zaw, thumu sak zaw bek tham lo in, nuntakna ah athupi pen gupkhiatna ngah lawh uh hi.\nTua khit ciangin Mangkangte in Zogam la leuleu uh a, 1917kum in Mangkang kumpi huh dingin Piancit(France) pai uh hi. Zomite leitung mundang tuipi gal ah a kalsuan masakna uh ahi hi. Thu muhna khangin tua huhau in Piancit a pailo sanggam dangte sangin thu mu masa zaw, madawk masa zaw uh hi. Tua khit ciangin U Ne Win makaih ki ukna nuai ah om uh ahih manin leitung tawh kizopna ah gen tanghtangh ding om lua nawnlo hi. Letung mundang khempeuh na khangto mahmah ta se leh, Myanmar gam ahih leh na tuantual mahmah in, Zomite zong a tengna gam paizia hangin na tuantual mahmah hi.\nZomite in ee Leitung kizopna khuahun lunzia khantoh nate koici zat leng ding?\n1) Leitung kizopna a lem sak setkhuak te, van leh na tuamtuam te, a tunga ih gensa mi gilo te, kumpi gilo te bangin zat khialh hetlo ding thupi mahmah ding hi.\n2) Kizopna khantohna zangin Zogam ah Mission ong sem America pekpan ong pai in Zogam ah Pasian upna khaici a tuh Sangmang te mah bangin, Zomite in zong a tuntun gamte leh minamte aa dingin khuakvak a puak minam ahih ding thupi ding hi.\n3) Hih kizopna a lemsak pen setkhuak leh van le nate hi lel in a thupi pen ah a gel a zek a vaihawm pen mihing mah ahihna tel siangin a hoih lamin zat theih ding thupi ding hi. Apple te, Samsung, Company tuamtuam te, Jeff Boz te leh Jack Ma te bangin zangsiam zeksiam ding thupi ding hi. Facebook bangin mihing khat leh khat ki theisak mi maingap sak, a ki naisak thei na hoih nono mukhiat ding thupi mahmah ding hi.\n4) Gorge Soros, Philippe Rosler te bangin gamtai gam dang mi leh lengla ahih hangun, lungkiatna in neilo in ma nawt in, a tuntun gam ah inntek lungsim nei in, a madawk a makai a lutang hih zawhna ding hiciam ding thupi mahmah ding hi. A hi khin apaing thei khin thu leh leitung kizopna khuahun luanzia zong ahih manin mun dang gamdang aatung Zomite khempeuh in hanciam in manawt ding thupi mahmah hi.\n5) Pil sinna, On-line sangkahna, thu theihna behlap na in hih setkhuakte zat ziahziah theih ding thupi ding hi. Mi nam dangte tawh tengkhawm,a nungta khawm Zomite in zong, midang dangte ngeina pianzia te kan in, ahoihte cingin a hoihlo amau ngeina te pan in kidawm in pilna in lak theih ding thupi mahmah ding hi.\n6) Gam sunga Zomite in zong, hih leitung khantohna kizopa zia te pan thu leh la kan toto in, Myanmar gam sung gamvai te amakaih sawm ngiatin, minam dangte makaih zawh nangin hanciam in minam dangte aa dingin khauvak ahih zawh ding thupi mahma ding hi.\n7) Leitung kizopzia leh khuazia khat ahi, ki dempih ih lang te ahi phial zongin Apple leh Samsung te in amau ii phattuam tuakna ding ahih nak leh, na a sepkhopna theih mah bangin, gamvai minam vai nasepna ah mipite phattuam na ding ahih nak leh, a kuakua tawh khut kilen in na sepkhop theih ding thupi mahmah ding hi.\n8) Zomite in, Social Media pen ki tot kiselna, kiam sukna leh ki muhdahna, ki el na, ngaihsut zia ahoihlo ki muapna, cih bangin ahoih lo lam in a ki zatkhak hetloh ding, a diakdiak in mimal tawm Zomite aa dingin ki dawp huai diakdiak ding hi.\n9) Hih leitung khantohna leh kizopna te pen van leh na, setvan hilel in, tua huhau te hangin minam te mipi te gam khat leh khat ki kawm in ki teng khawm a,a thupi a thu khensat taktak pen mihing te in hih khantohna kizopnate bangci zat uh cih tungtawn in tangthu ki lamdang ahi hi. Nang ee na koici zatsawm hiam? Lungdam, Khup Lian Thang\nZomi in Diaspora, Rev.Dr. J.m Ngul Khan Pau\nPrevious: Malaysia, PJ sungah mawtawhawl khat ii agitlohdan Viral Video\nNext: Johor Baru ah khutdawhngen te’n khakhat in RM10,000 bang ngah\nUS States Senate in Obama Health Care beisak nading genta ~ TK Lian\nA (6) veina ZOSIAM nasepna lawhcing mahmah\nSihvui hungeelna ~ Pa Do Khan Vai (kum 40)\nSingapore ah aki lamsan lei kicim in mi 1 si, adang mi 10 liamgawp\nUS Thanksgiving koipan kipan ~ Pau Do Lian


url: =Efesa 1 | Siantongluan.net\nEfesa 1 |\nPasian sawlna tawh Jesuh Khrih sawltak ahi keimah Paul in Efesa khua-ah a om thu um mite tungah lai ka hong khakhi.\nEite Pa Pasian leh Topa Jesuh Khrih in note tungah dikna leh nopsakna thupha hong tungsak ta hen.\nKhrih tawh eite i kipawlna hangin vantung gam panin kha tawh kisai letsong namkim hong pia ahih manin eite Topa Jesuh Khrih Pa ahi Pasian tungah i lungdamna ko ciat ni.\nAma mai-ah eite pen paubaanna a neilo, mi siangthote ahi ding leh Khrih hangin ama mite ahi dingin leitung a pianma pek nangawnin Pasian in a hong teelsa ihi hi.\nPasian in Jesuh Khrih hangin ama mite ahi dingin eite a hong bawl ding a sehkholhsa hi a, tua bangin a hong bawlding pen ama tupna leh a utna ahi hi.\nAma it Tapa hangin hih bangin letsong hong pia ahih manin ama hong hehpihna hangin Pasian phat ni.\nKhrih hong sihna hangin eite in suahtakna ngahin, i mawhnate hong kimaisak ahi hi. Tuazah dongin Pasian hong hehpihna thu bangzah takin lian ahi hiam?\nPasian in a pilna leh a thumuhnate zangin ama geelsa bangin hong sem a, Khrih zangin a sepnop thusimteng eite tungah hong kilangsak hi.\nTua a geel thu pen, a hunhoih a tun ciangin Khrih khutnuai-ah, vantung leh leitungah a om khempeuh gawm ding ahi hi.\nNa khempeuh, Pasian ngaihsutna leh a geelsa bangin a piang hi. A cil peka kipanin a ngaihsutsa thu tawh kizui-in Khrih tawh i kipawlna hangin Pasian tate ihihna dingin Pasian mah in a hong sehsa ihi hi.\nTua ahih manin Khrih a muang masa eite in Pasian phatin a minthanna vang kilangsak ni.\nNote in zong hotkhiatna a hong ngahsakthei Lungdamna Thu a man za-in Khrih na up uh ciangin, Pasian in a hong ciamsa bangin ama mi na hihna uh a kilatna dingin note tungah Kha Siangtho hong piakna tawh a hong ciamteh hi.\nTua Kha Siangtho pen, Pasian in piakdingin a hong ciamsa thu eite khempeuh in i ngah taktak ding a kician ahihna thu a hong lahna hi a, ama mi ahi taktak eite khempeuh pen a suakta takpi mite ihihna a kilatna ding ahi hi. Tua ahih manin a kuamah peuh in Pasian phat ciat ni.\nNote in Topa Jesuh na muanna thu uh leh thu umte khempeuh na itna thu uh ka zak huna kipanin,\ntawlnga loin note tangin Pasian tungah lungdamna ka na pulak tawntung hi. Ka thungetna-ah zong note ka hong phawk tawntung a,\ni Topa Jesuh Khrih Pasian ahi, a minthang Pa Pasian in note tungah Kha Siangtho hong pia-in, tua Kha Siangtho in note tungah lungpilna hong pia-in, note in Pasian na theihna dingun note tungah Pasian hong kilatsakna dingin thu ka hong ngetsak niloh hi.\nNote bangdingin hong sam a, a mite tungah a hong ciam thupha lamdangte bangzah takin lian a, thu um ahi eite sungah na a hong sem vangliatna bangzah takin lian ahi hiam, cih na muhtheihna dingun note lungsim mit hong vaksakna dingin thu ka na ngen hi. Eite sungah na a hong sem vangliatna pen sihna panin Khrih hingsakin, vantung gamah zong, ama taklamah a tutsakna dingin a zat vangliatna mah ahi hi.\nVantungah ukna, aana, vangliatna a neite khempeuh tungah Khrih in ukna aana nei lai a, hih leitung bekah hiloin a hong tungding leitungah zong amah a lianpen ahi hi.\nPasian in Khrih khenuai-ah na khempeuh koih a, thu khempeuhah pawlpi lutang dingin Khrih a bawl hi.\nTua pawlpi pen Khrih pumpi hi a, tua pawlpi-a dingin amahmah kipia-in, mun khempeuha om pawlpite, thu khempeuhah a cingtaaksak hi.\nTedim Lai Siangtho / Laibu: Efesa 1


url: =Gam leh Nam ading Dawltung tuanna lam hil :: ZOMI DAILY\nposted on 12 September 2014 at 12:38 am Lomkholna: Article, Hauthang, Zomi\nTulai khangnote in abeisa hun a ki makaihna tungtawn in agah aliimcii leh apicing en uh hi. Kiim leh paam khua sakna tawh kiteh khai den uh hi. Thu diktak tawh gam leh nam ki khualna encik vilvel ta uh hi. Khangno te in a et teh masak penpen Nu leh Pa hi a, tua zom ah Siamsin laihilh te ahihi. Hong khan let khit khuatheina akicin tak ciang in inam sung ah Khualzin minthang, Sum nei minthang, Mipil Minthang, Milian zaalian minthang kua teng om bangteng sem cih pilvangtak en cik to ta uh hi.\nMinthang te nungsul kizui\nHih mi minthang te kampau leh laigelh te anasep sate etsim masak in nei den uh hi. Tua mun ah khangno khat ii sisan sung ah ateeng khinsa ngaihsut na leh gimna tawh akipelh khak leh ahang zong pah velvel Zomi khangno tampi ki om ta hi.\nTua mun ah Zomi khangno khat in amasuan kihontheih nading nunnop tungtuan khua sak na (noble way of life) asan zia mipil mihau milian\ntampi sung pan in ei sung pan akipan khia te ettehna la tawn tung hi. Ahoih lam zong etteh a, alohna zong etteh in thukhen na ama ngaihsutna sung ah’ zuih ding zuih loh ding khinkhai densa in khuasa ta uh hi.\nNasil namcinh theihna leh Lungsim pilvang.\nZomi khangno te in alungsim sung uh ah bang ci bang ngaihsutna nei uh hiam cih ciang in Nasil namcin theihna leh Lungsim pilvang theih telna (Scientists and Psychologists have widened Our intellectual horizon) aciimna, up loh ding hilo a uphuai thu vive ahih hang in khangno te ngaihsut giimna khuasakna avangkim tak in thahat sak khin zo tuanlo hi. Adawl tungtuang masuan kihong sakzo ngaihsutna Idea te i pia theih a,amuh theih asan theih ciang bek in Zomi khangno , khanggui kizom in nunnop khuasakna tha hatsak khangto sak hi. Zomi sung paunak khat ah ahangbei ahangpiang, nidang in kici hi. Tu in apil abei leh apilzaw hong piang ding, Zaalian abei leh azaalian zaw apiang sak thei, Ahau abei leh ahau zaw apiang sak thei ngaih sutna leh Gamh leh Gou ei te minam atun tun na munah kinusiat kiluahsak na kisam hi.\nAthuneem tak tawh kepbit siam\nBiakna lampan in en leng akipat cil in hehpihna deihsakna, athuneem mahmah tawh alungsim ham mahmah migilo te kembit zo hi a, anungsang ciang in Pasian deihna lampi tawn in paiton khuasa thei pan ahihi. Khangno te deihna leh sanna athu kilumlet hun laitak in gam leh nam ading in Gamh leh Gou thu ah kicianhet lo ahi neknok misi kam ki vaikhak na bang te tuhun khangno te’n thu khentat mengmeng uh hi. A ngaihsutna uh ah’ thupi asak kei leh koihcip ziau lel pawl khat om uhhi. Pawl khat in ahih leh dikasakna bangtektek thalnial ngam lel hi. Tua man in (A noble way of life is needed to maintain our human values and dignity) Milian Mihau, Mipil khat in amin leh vaang akepcing zawhna ding in amanphat in Dawltungtuang khuasakna lam hil kholhna khangno deih diksakna te tungah koihpiak siam na in manpha sak hi.\nSocialism leh Materislism\nMilian’ Mihau, Mipil khat in thuneihna (Socialism leh Materislsm) kiukna gam aminam khangsawn te makaih lamhil in aom gamte atawntung in tualniam den uhhi. Tualniam khanggui kizom aminam tung ah pai mualsuak gamtampi om ahihi. Banghiam cih leh Mipil Mihau Milian khat in (S&M) sm tawh angaihsutna khello a, a om bekbak niloh man in agam leh aminam te nuntak zalen khuasaknna pilna, leh siamna ah amasuan uh khaktan niloh hi. Dawltung tuang khuasak nading khangno te kilam etna leh upna tha neemsak hi. Namdangte bang in adawltuan zawhna ding amah leh amah kikhuang khohna kik khuasakna (noble principle to gain confidenece) thapiak siam ding ikisam hi.\nZomi khat in Zomi ahih na tawh nun khuasakna apicing tha hatna alak hun laitak in Mipil, Mihau, Milian namdang mi ahilo khat in hizolo ding hitheilo ding, piang ngeingei loding cih cih niloh tawh akampaupau leh aminam gu abuak niloh ahihi. Hizo ding hi, Piangthei mah hi, Natup uh hanciam in hi le uh makitunzo ding hi cih thupha pia nuamlo mipa tawh kibang hi. Khangthak thupha lamkhak ding in akithawithawi Dawi kungpu sialki le nei tawh kibang hi. Kiphuisam niloh kampau sang in Kithupha piak na masuan kihon na ding abulpi aki tawhphah (must choose a rational and meaning ful way of life based) siam kisam hi.\nUpmawh sansat upna leh Khanglui lua thumuhna.\nEi khan hunsung eitheihna muhkhopna leh ituahkhak thucin thutang up mawhsan na mythological leh akhanglui hun ngeina dan a (Traditional practiecs and theories ) kohun in hite omlo cih pen dik na pi akhial hi. Nidang in khualu leh khuataw zong tangko baba in thuvai hawm hi a, thu akizak theih nading daaktal maw, Lawiget, Lawikii maw tum mut masa hi. Tuhun teh om nawnlo hi. Nidang a, aomlo tuhun thu kizakna lai kikhakna te maan kikhak na te tuma 19 century hun Japan galhun khawng in Zogam ah kigen leh kua mah in um hetlo lel ding ahihi.\nZomi pen tuhun madiak a piang hi aci mi peuhmah in amuhna azakna agen uhhi a, Tuhun leitung khuapee khuak zatna amanlanzia aki theihma in ahih ci ding Pasian in tangtawng in akoih sa hih man in Zomi tangtawng pekpek pan aom khinsa tu in athei khia pan hi -in iphone nam tawh kibang in van amucil amukha pan ki om ahihi. Thukizakna iphone pen aom ma in Pasian in mipil miciim te khuak sung ah akoihsa hi a, tuhun teh hongpusuak nisuak mucil abang ahihi.\nTua mah tawh kibang in asian koihsa minam min Zomi hong pusuah pen mipil te hi uh a, amucil azacil te in lamdang sa ngeungau liang hi. Tumadiak a hongpiang hi ci uh hi. Ahihhang Pasian in Mipil te khuak sung ah Zomi akoihzawh sawtpi na hi zelhi. Nammin kiciantel diktak gen khiat hun atun teh amah leh amah ZOMI hing ei cih akikhuang khohna tawh zalentak in Zomi nam te kampan in kiphulak khia sak Pasian inei hi.\nAhizong mi khempeuh in ama theih na muhna kopciangciang ahihzawhna tantan zalentak gen theihna om hi a, Zomi khangno te khantohna ding kilem etna ah athubuai, akinok, akaihpaan sak lohna i kisam hi. Khuahun zui in van kikhel, nate kikhel na dung zui in khangno te kikhelsak siamna ding lam hil kholh na thupitak neih huai mahmah hi.\nTua hi in khangno in alametna gam leh nam ah masuan aneihna kipawlna tuamtuam min te ahi anam kim min te ah’ Zomi tawh thahatna alak hun nation khat tup leh gim aneih hun laitak in akhangham khinsa te in azahtak huai bangtak leh khangno nuntakna dawltung tuanna kilam etna telsiam sak ding vaipuak inei hi. A thutawh kiton in dikpen leh avangkim masuan kihonna lam hilna piak den siamkul ahihi.\nPrevious: Na lung a muang takpi hiam? ~ Zomi Quavadis\nNext: USA ah state khat pan state khat ah a LAL nuam te thei ding thu


url: =India gam ah mipi kalsuanna pawlkhat ~ Hau Za Cin :: ZOMI DAILY\nIndia gam ah mipi kalsuanna pawlkhat ~ Hau Za Cin\nposted on 23 May 2015 at 12:19 am Lomkholna: Article, Hauzacin\nLeitung mun tuamtuam ah mipi deihna leh kumpi vaihawmna a kikalh om kha tawntung hi. Gamsung hoihzawkna dinga vaihawmna a om zel hangin khatveivei kumpi sunga mi pawlkhat meetna ding ciang bek na hi thei veve hi. Mi pawlkhat, makai pawlkhat, kumpi meetna ding ahih mawk hangin a thuak ding mipi hi thei kawikawi ahih manin a meet themkhat zong a liakkha kiuhkeuhlo ding mipite in a nan uh, a nolh uh, a deihloh uh a ngeina ahi hi. Mihinga piang khempeuh in ama hoihna ding a theih kei leh ama hoihna ding nangawn a kilakkhiatsak zah dongin a hihna sum thei hi. Tua bang ahih ciangin kua in gum ding hiam?\nIndia gam ah kumpi vaihawmna mipi in a deih kiuhkeuhloh pawlkhat a minthang mahmah leh a kimuhmawhbawl theihloh honkhat om hi. Tawmtawm in ensuk ni.\n1. Meghalaya Uranium Mining Kideihlo: Zomi tampi in pilna siamna a sinna khuapi Shillong hi. Shillong pen Meghalaya State khuapi hi. Meghalaya state sungah Nuclear Energy ngahna dingin a kizang Uranium tampi om hi cih kimu hi. Kumpi in Uranium Corporation of India Limited (UCIL) te kiangah to khia dingin phalna pia uh a, Meghalaya state kumpi tawh zong kihona nei khin uh hi. Ahi zongin mipi in Uranium mining pan a ngah ding uh meetna bang om hiam ciin a kan uh ciangin a meetpih ding uh tampi theilo uh a, a meet a tamzaw pen UCIL leh kumpi sungah ulian pawlkhat leh mihau pawlkhat bek hizaw ding cih thei uh hi.\nMipi te tungah thupiang ding bel gamsung kisia ding, uranium tohkhiat hangin kim leh pam (environment) tampi kisia ding, radiation hangin ngasa, gamsa, singteh lohing te kisia ding cih hong theikhia uh hi. Tua bang ding ahih mawk leh mipite adingin a meetpih ding a kigel thei hiam ciin dotna nei uh a, a meet kihawm dan ding themkhat kikhek leh mipi in zong a phattuampih ding uh om thei ding hihtuak hi. Ahi zongin tua bangin vai kihei kik leh company te leh kumpi uliante meetna ding tampi kiasuk ding hi. Sum leh pai tawh kitaitehna leitungah a meet tam ngah ding tungnun kituhna ah kua in gualzo zaw ding cih a kidem mahmah uh hong kulta hi.\nTua manin mipi in amau deihna zong genkhia in vaihawmte leh kumpite tungah puak uh a, UCIL te tungah zong puak uh hi. Deihna kibang thei nailo ahih manin kinawk zel, kikum zel, kisu ciauciau zel in om uh hi. Mipi na khanglo lo, na phawk manlo hileh mupi in akpi a tuah ziau bangin UCIL te in na tokhia ziau ding uh a, Meghalaya mipite akbawm sungah akno teng bek lutkik in a gol penpen akpi theihloh, khoiloh mupi in singdawn ah nuamsa in na ne phiauphiau lel ding hi.\n2. Narmada Bachao Andolan (NBA): Narmada luipi cing dingin tua tui kicing tawh meitha la ding cih kumpi gelna a deihlo te kipawlna min ahi hi. Narmada lui gei ah a teeng mi zawng mi genthei, lo neite mun leh gamte tui kicingin tumcip ding cih theihsa hi. Tua hi leh koi ah lo kho ding? Koi ah teeng ding? Koi ah peem ding? Kumpi in lo sunga om buh leh taang te a kisia khempeuh a man sum tawh tuat in pia ziau ding ci uh hi.\nAhi zongin tua laitak in Medha Patkar kici numei khat in tua thu a zak ciangin a mun ah va hawh a, va en hi. Luipi geia teng mite tawh holim in a dot tak ciangin kumpi leh tui cing dingte tawh kihona kician omlo, compensation bangzah bangci kipia ding cihte limtak gelna omlo in, nopneh takin mizawng mi gentheite kinelhsiah hi cih va mu hi. Tua banga kinopneh mite huh dingin hong kithawi a, a PhD sin laitak nangawn tawpsan in hih Narmada lui tui kicingin a mi, a gam, a lo, a neihsa teng uh a tupmang ding hutna dingin hong kipiakhia a, tampivei anngawl, lamzui in panla khin hi.\n3. Chipko movement: Mipi te in gamsung singkung kiphuk tamlua hangin gam kisia ding cih dalna in singkung a kiphuk dingte va kawi, pomcip in a kiphuklohna dingin dalcip uh hi. A lamdang, a hoih mahmah nasep khat ahih manin mipi in kipakta mahmah hi.\n4. Cow protection movement: Bawngpi gawh phalloh ding cih a deih pawlte hanciamna, kalsuanna ahi hi. Bawngpi pen Hindu te adingin a kizatna tampi om hi; a diak in a nawi. Bawngnawi pan in a kibawl tampi pen manpha mahmah hi. Manpha cih bek hilo in amau biakna ah zong lim zat uh ahih manin a kigawh lohna dingin hanciam uh hi. Muslim te in deihlo in dal uh hi. Bawngsa pen Muslim te in ne in bawng go den uh hi. Hindu te in bawng gawhloh ding a deih uh ciangin Muslim te in amau simmawhna hi ciin tel khial uh ahih manin amau kikal ah buaina lianpi piang ngei hi.\nHih i genna in mipi deihna pen mipi in pangkhawm in kipulak thei lua hi cih a lak nuam i hi hi.\nSuahtakna gam ah mipi ading a phatuam, minam adingin a hoih khempeuh kumpi pan kingen thei a, kumpi in zong a dal theih hilo hi. Kumpi in a piak ding zong hipah napi a theihloh zong om thei hi. A theih kei uh leh hilh ding, lak ding, theisak ding. Thei napi a piak nop kei leh mipi in pangkhawma nget ding, nawt ding, phut ding ahi hi. Ngeina, nekzonna, inn leh lo hutna, sumbawlna suahtakna, biakna leh minam pau leh lai kepna cihte ah mipi minam deihna kumpi tawh kiho, kikum, kithutuak in kepcing ding, puah ding, zuun ding, laptoh ding ahi hi.\nMinam a kilamto lo, a kinuaisiah, a nengniam, a kinopneh, a kisimmawh ahih tua banga khantawn nuntak sangin, Gandhi kammal kawm leng, “Do or die” ahi hi. Phu ding, kal ding, nawt ding, phusuak pailet ding maw, ahih kei leh i suahtakna ding i hanciamna ah sikhin, sihpih zaw leng meet zaw hi. Minam a minam hihna nuntakpih lo a minam khat ahih sangin tua minam mangthang leh meetzaw, misialo zaw aci nuam ahi hi. Gandhi in India pen mikangte nuai ah leitung bei donga a om sangin suahtakna ding delh a i hanciamna ah i vekpi in sikhin zaw leng manphazaw lai aci ahi hi. Suaktalo a nuntak sangin suahtakna sihpih leng minphazaw, pasal vai zaw aci ahi hi.\nZomi te’n i ngaihsut ding om hi. Nuaisiah, nenniam, nopneh, simmawh in i om sangin khantoh ding hanciam in sihpih zaw leng i minphazaw lai diam? Zomi i hihna nangawn kipulak ngamlo a milak ah i kisel duamduam sang Zomi ihihna pulak giapgiap a Zomi i sihpih pen a minphat huai zaw lai diam? Zomi hi ing kici ngamlo a i zum selna a min dang khat peuh gen a minam hihna nangawn hangsan taka i pulak ngamloh sang…. Zomite hanlung ciam khangto ni. Hau Za Cin (Phuitong Liim)\nPrevious: MCC- Tulsa: Sports Sunday\nNext: Malaysia Tunnu No.2\nI deih gam kia hilo gam nuam zong ~ J. Thang Lian Pau


url: =Syria leh Lebanon gampan Israel gam kikap :: ZOMI DAILY\nSyria leh Lebanon gampan Israel gam kikap\nposted on 25 August 2014 at 7:17 am Lomkholna: News, World\nPalestinians president Abbas in Israelte pen Internatiional Criminal Court khia ding ci in a gen khiatciang Hamas te in thukimpih ung’ a cih uh hang, tu lianlaitak in bang mah khensatna nei kei ing ci in Abbas in gen hi. Lam khat ah ngaihsun leuleu in Egypt kumpi te tawh ki ho in, Israel te tawh thu kikumkik ding ci in gen khia hi. Ahih hang Netanyahu in bang mah dawng kik nailo hi. Israel galkap lam te gen na ah, leilam tawh Hamas te ado kik ding uh nai mahmah hi cihi. Ban- ki- moon in Netanyahu phone tawh ahopihna ah thu kikupkik ding thu hanthawn a, ahih hang Netanyahu in Hamas te in thukhunpen 11 vei palsat khin hi ci hi. Zani kikap na ah Hamas te in rocket tawh70 vei kap in Israelte in vanlengtawh 60 veikap hi.Israelte in Hamas te pen inn pen kidalna nei cihi. Hih ki do na hang in palestinians te 2090 val leh Israelte 68 si cihi.\nZani a Israelte kap nahang in Palestinians te mi 10 si in 22 liam hi. Hihbang kawm kal ah Syria pan Golan kikap in aliam asi leh a kisia bangmah omlo in, Lebanon pan kapna hangin bel Galilee nitumna aom inn pawlkhat kisia ci hi.Hih hangin pawlkhat in niguk galkisim lai bang inomkik khatam maw ci uhhi. Hih niguk galkikap lai in Israelte leh Arab gamte kido na hi in,Israelte in niguksung inzial man uhhi.Golan gampen Syriate kiang ngah in,Sinai gam ahi leh kilem na deihna tawh Egpytte kiang ah pia kik hi.\nIS ihcih te pen sunni muslim te hi in, Syria gamah kumpi te tawhkido do te hi in Iraq ah zong om ahihi. Tua ahih man in Iraq ram hong sim uh tak ciang haksatna om hetlo in sunni te om nateng mah khua tampi lathei uhhi. Hih te gongtatna hang in Khristian te leh Yazidis te 1.2 m (awn) te inn le lo nusia in tai uhhi. Mitampi takte in bawlsiatna tuamtuam thuakna hang e an duhtui duh nahang in si uhhi.Aug.8, akipan in US te in vanlam tawh 90 val kap in, lei lam pan in Iraqi te Kurdish te ina dodo laitak ahihi. Sunni te biak inn khat Baghdad ah bomb puak om in mi 68 val si ci hi.\nHolly Wood a kineih khemsiam minthangkhat ahi Brad Pitt pen zi nih leh thum nei hi in, Jennifer tawh kum sagih kiteng khit ciangin kikhen uhhi. Tua khit ciang Angelina Julie tawh kum sagih sung omkhawm (living together) in ta nih leh thum neih khit April khaciang kitengding ci in gelna kanei uhhi ci hi ( july 2012, sign of the time). Hihbang mah in gamthum na a ei mi pawlkhat ki om ci hi.Ih silh ihten leh agamtat nop na te in mi ban in, ih lungsim ahih leh miban lo hi cihi. Nung kum UN minsan lai in kawlgam pan hong pai Mara Pastor pa khat in zingbiakpiak na neihna ah ” ka lawm Pastor khat gam thum na om pa in, katanu pen kihilh zo nawnlo ” hi ci hi.\nPastor pawlkhat pen Pasian thu gen a hat mahmah hang atate thu hilh man loin, atate a utut in gamta omki ci hi. Jackie Chan in , tunung deuh atapa ganja tawh akimat ciang, ka zum mahmah hi, ka tapa thu hilhmanlo hing ci in mipi tekiang ah thum bawl hi. Israel te in atate nawi atep kawmmah in Pasian thukham hilhci hi. Samuel nu in Pasian kiang ah ta ngen in Pasian kiang mah ah ap pah hi. Samson nu le pa tein zong Pasian kiang ah atapa thu hilhdan ding dong ci hi. Mose in” Israeelt kiang ah natate innsung na lutuh ciang, lamna pai uh ciang, na lup uh ciang leh na thawh uh ciang hilh un ci hi ( Thu hilhkikna 6:7). Ref: jpost, bbc, afp.\nPrevious: Singapore ah Tchouk Ball kidemna ah Myanmar Team te’n a lina ngah\nNext: Phone Card ~ Hau Za Cin\nAwle khat ii khitui ~ Peter Suumpi\nKimpu leh Kimpi – 5 ~ Hau Za Cin\nMalaysia ah H5N1 Bird Flu om ahih manin Aksa leh Aktui nek kidawmleng ahoihzaw khatam?\nMawtawpi khat lamzikpi khaktanlian in aset siacip sese\nCidam nading in Lengmaw (Orange) leh Sahawk (Grapefruit) tampipi neni\nChina ah acitak naupang khatin sangkah nading pahtawina sum 10,000 ngah ~ ZD\nOmsan hithiat ~ T. Sawm Lian\nSolkha tang nuai ah Tedim khuapi (1) ~ Hau Za Cin


url: =Myanmar gamsung ah Cyclone huihpi hangin asi mi 5 pha, inn 1400 kisia :: ZOMI DAILY\nposted on 1 June 2018 at 10:45 pm Lomkholna: Myanmar, News, Sawltak\nAbeisa nungkal ni 2 sung Myanmar gamsung ah Cyclone huihpi in nawkgawp ahih manin, mi 5 takin sihlawh uh a, innsia bekbekzong 1400 bang om cih Xinhua News pan kiza hi.\nTuabangin asi te lakah Tuesday ni in Manaung Township sungah mikhat singkung apuk khatin adenlupkhak hi a, Bokale Township sungahzong gunkuang kibungin mi 2 in asihlawh cihi.\nRakhine State tawh akinai mahmah ahi Bay of Bengal tuipi panin Tuesday ni in huihpi khauhtak in nunggawp ahih manin Kyaukphyu leh Manaung sungteng limnawkkhak mahmah hi. Huih ahatna pen naikhat in Wind Speed 45 – 50 mph tawh nawkgawp hi.\nCyclone huihpi leh guahpi kithuah in Yangon, Nay Pyi Taw, Bago, Magway, Sagaing regions, Mon, Kayin, Shan, Rakhine States sungteng limnawkkhak mahmah hi.\nTua huihpi guahpi gal atuakte abelhtheihpak nadingin Temporary Shelters belhbuk kibawlsak in, innneilo te tualai ah kikemphot hi.\nMyanmar Meteorology and Hydrology Department te pulakna ah Wednesday ni akipan huihpi pen phadawm zawdeuhta hi ci’n pulakkhia uhhi. Sawltak #zomidaily\n30 May 2018: Yangon Region sungah huihpi leh guahpi nawkna hangin inn 500 val kisiacip\nMyanmar, Yangon Region sungteng ah huihpi leh guahpi ii nawkna hangin inn kisia 500 valbang om cih Xinhua News pan kiza hi. Tua innkisia tepen Yangon Region, Shwe Pyi Tha Township sungah akisia hi ci’n Global New Light of Myanmar te’nzong tuni Wednesday ni in pulakkhia uhhi.\nTuesday nitaklam in huihpi akipan hi a, hatmahmah in tawlkhatsung nawkgawp hi. Singkung tampi kipuk in, innzong tampitak kisia a, Electric meitha hawmkhiatna Power Supply tezong kisiacip hi.\nAhi zongin hih huihpi guahpi ii nawkna hangin asi aliam kuamah aki pulakkhia omlo bilbel hi.\nYangon Region Chief Minister U Phyo Min Thein inzong tua huihpi ii nawkgawpna munte ah vadelhpah in, Electricity aki ngahtheih nadingleh khuasung siansuahna te ah makaih kici hi.\nInn kisiacip tampi om ahih manin, tuate ii belhtheihpak dingin belhbuk Shelters honkhatzong ki vaihawmsak hi.\nShwe Pyi Tha Township sungah huihpi in anawkgawpni mahin Hmawbi, Dagon Myothit-north leh adang Township tuamtuam ahzong huihpi leh guahpi kithuahin hatmahmah cih kiza kawikawi hi.\nTua kawmkal ah Myanmar’s Meteorology and Hydrology Department te’nzong Tuesday ni akipan Cyclone huihpi in nawkding hi ci’n Emergency Alert Warning pulakkhia uhhi. Tua Cyclone huihpi pen Bay of Bengal panin akipankhia dingin ki ummawh a, Rakhine State tuipinawl teng nawkgawpding kici hi.\nMore: Yangon Government in Karaoke Business panin sum tampi ngahding kici\nTuabang in Cyclone Warning aom manin Rakhine State sung aom Maungtaw leh Buthidaung akipan Township 17 te ah tuahsiatna aomleh ahonkhiading in Rescue Team tezong akigingsa in kikoih hi.\nTuilam tawh kikawmna Angumaw – Sittway zong kumpi thunei Local Authorities te’n ni 3 sung khakcipsak cih kiza hi. Sawltak #zomidaily\nPrevious: Kuala Lumpur ansai khatah zusa akileh zakzaklaitak Video kikhahkhia\nNext: Mawtaw adeihphadiak khat asih ciangin mawtaw sungah kikoih in kivuikhawm\nU Kyaw Moe Tun anuntakna lahuai dinmun tung\nGuta te’n Malaysia ATM khatpan sum guksawm in puakkhamsak


url: =US ah piteek khat namsia in petlum ahih manin, Caretaker te thukibawl ~ ZD :: ZOMI DAILY\nposted on 1 March 2017 at 11:40 am UTC+9:30 Lomkholna: Health, News, USA, World\nUSA gamsung ah piteek khat namsia in limpeh luamahmah ahih manin, tuahang tawh sihlawh in, akem Caretaker te thu kibawlding cih NY Daily News pan kiza hi. Tua piteek pen kum 96 aphakhin khat hi a, aminpen Mary Stoner ahihi.\nMary Stoner pen piteek puteek te kikepna Caretaker ah akikoih hi a, tua Caretaker koihna ah namsia tamlua mahmah ahih manin, namsia te’n ahingtang in petlum ciliang hi. Manglai in “eaten alive by bed bugs” ciliang a, lipkhap huaisak mahmah uhhi.\nPennsylvania State sung aom Hanover khua ah nungkum in thupiang hi a, ahi zongin tusung Social Media ah hong minthang mahmahkik hi. Adiakdiak in namsia pehin si cihpen lamdang kisa phadiak hi.\nCaretaker ah akikoih Mary Stoner pen damlo semsem ahih manin, a innkuanpih te’n 03 February 2016 ni in Caretaker panin tuahkhia uhhi. Nithum khitciangin apumpi khempeuhphial meima piangin phualgawp ahih manin zato ah kipuak hi.\nDoctors te’n hoihtak avelcian khitciangin namsia peh hiding cih mukhia uhhi.\nTuazawh kalnih khitciangin in York Hospital ah tua namsia pehna tawh Pneumonia ngahin simawk hi.\nPolice te’nzong athu kanding in Mary Stoner akikepna Caretaker a et uhciang in lupnatung, puanza, lukhamtuam, bangkawm khempeuh ah namsia vive omzihziah cihi. Hihbang asiangtholo munah Mary Stoner pen kum 10 val akikem himawk ahih manin, tuateng thuaklah mahmah hiding cih kimukhia hi.\nAgei ah piteek akikem adang khatzong omlai a, tua ii lupnatung leh vanzat te tungahzong namsia tamphangphang mahmah cilaimawk hi.\nHih Caretaker ah mikem pen Deborah Butler kici minnei khat hi a, Police te’n tuanu thu asit ciangin hih namsia tepen Mary Stoner in hih innsung ah hongpuak masak hi ci’n dawngkik sawnsawn a, lehngawhkik sawnsawn hi.\nNasia vai U Mungpi gelhzong zaknop hi Namsia Vaina Thu ~ Mungpi Khupson\nHibang asiangtho vetlo munah piteek puteek te akem Mary Stoner pen thudonlohna leh mithat cihtawh thu kibawlta hi. Tulaitak $50,000 Bond tawh kikhahkik himahleh March 09 ni ciangin Court ah thusitna kinei kikding cih kiza hi. ZD Sawltak #zomidaily\nPrevious: Huawei Smartphone te metnawnlo ahih manin, nasemte Job Cut patau ~ ZD\nNext: Kim Jong Nam suamlupna ah akihel numei nihte “Murder Case” tawh thu kibawl ~ ZD\nUSA, Kansas ah Kawlgammi khat thautawh kikaplum


url: =Christian Hymn te’ tangthu: Zankim Gamdaih Kim Laitakin :: ZOMI DAILY\nChristian Hymn te’ tangthu: Zankim Gamdaih Kim Laitakin\nposted on 18 April 2017 at 3:00 am Lomkholna: Article, Biakna, Hymn, Zamkhatkham\nIt Came Upon The Midnight Clear (Luke 2:13,14)\nHih la, “Zamkim Gamdaih Kim Laitakin” bel Christian Register sungah December 29, 1849 ni-in kisuaksaka, vantung mite’ taangkona ah haksatna tuamtuam kawmkala mite’ tungah Pasian’ nopna leh angvaanna a kibulphuh late’ lakah a masapen pawl ahi hi. Hih la a kiphuah laitakin America gamah buaina lianpi a tun laitak ahi hi. Saklam leh khanglamte a thu uh kituak thei lo-in, tua zawh kum sawm sungin tual-gal piang takpi hi. Tua hun lai-a industrial revolution hangin New England ah buaina tampi piang hi.\nCalifornia ah kham kimu ahih manin mi khempeuh tua lamah a tai hehu lai “forty-niner” hun zong hi sawnsawn hi. Hih lamalte ah tua bang buai zelzulna hanga gimna thuak mite in vantung mite’ taangkona aw a ngaih nading uh hanthotna kimu thei hi. Taang thumna bangah, “Leitung nuntak vangik nuai-ah, vangik lel-a awnte” in “Vantung la ngai dih un” ci-in hong sam hi. A nunungpen bangah,\nHih la-aw “carol” kici a, America gamah 19th century lai-a musician minthang mahmah khat ahi Richard S. Willis in a phuah ahi hi. Willis bel February 10, 1819 ni-a America gam Boston, Massachusetts a suak ahi hi. May 7, 1900 ni-in Detroit, Michigan ah si hi. Germany gamah laphuah dan kum guk sung sin ngei hi. Tua lai-ah “Ngai Un! Vantungmi’n Lasa” cih la a aw a phuak Felix Mendelssoln (1809-1847) tawh kimeltheih uh hi.\nGermany gam pan America gamah a ciahkik khit ciangin New York Tribune ah music critic sem hi. Church Chorals and Choir Studies (1850), Our Church Music (1856), Waif of Song (1876), leh Pen and Lute (1883) cih laibute gelh hi. Hih la-aw bilbel pen a tungin “See Israel’s Gentle Shepherd Stand” a cih la ading-a kizang la-aw ahi hi. Ahi zongin Edmund Sears’ phuah lamalte tawh a kibulh ciangin kituak mahmah a, leitung buppi ah a kideih la hong suak hi.\nPrevious: Portugal gamah vanleng khat vandawn ah puakkham in kiasuk, mi 4 si ~ ZD\nNext: Nungakno khakin Facebook pan aguaktanglim khakkha ahih manin Blackmail thuak


url: =Cimphawng Ciamnuih ~ Pastor te leh Sehsuah :: ZOMI DAILY\nposted on 27 July 2016 at 8:44 am Lomkholna: Biakna, Cimphawng, News, Zomi\nA ..Guai siapa thu gen siamsang Elizah thu agen ciang nupi nu piakkhiat na mah bang a ih piakding hong hanthot tha ngah ngiat ing piak khiat na mah thupi sang,\nB….Lawm aw Elizah in na lamdang bawlnuam a hihmanin nupi nu neih sa angen hibek a tuamah bangin nupi nu neihsa a ngahkhit teh a man nalamdang bawl takpihi. Sia pa pen Elizah bang in a nget lam kibang napin Elizah bang in a bawl kik dinglam pen tavuan la nawnlo citciat se a hih man in Elizah bang in Pasian nasem Pasian mi ki cithei loding hi.\nA..Guai siapa pen thupisa ngiat ing Pasian na sem siampi te kei bang pen Sehsawm suah sehkhat cih thadah sehnih bang pia ing hausem ing,Pasian thuzui hia sehsuah pelo te tawh na kikhawl kei un lau huai hi gu ta hi ci hivaw….\nB…Aw amau lah Pasian siampi kici Sehsuah lah pia Laisiangtho a theilopi hincia Laisiangtho ah siampi ten sehsuah piakei in ane te hizaw.A theinai lo ahih leh hilhcian kul in teh.Sehsuah ih piak leh sum bek hikei lai a suakmasa ih tate zong piakding hiven…..\nA..Lawm nang pen Sia te gensiat uk veteh aw amau a hoihkei leh amau Pasian tawh kizop na hi ei tawhkisai kei,,Pasian siampi agensiasia te daupai omloei veh.\nB…Tua bangna cih mawk eizong ei ihhoih kei leh pasiantawh ihkizop na hiven a mau banghang thu hong hilh thei tuan ding ahia,A thuhilh thei zawzaw a khialh na lak theizawzaw a sia a siampi hi zaw lo maw..\nPosted by: T H Suum <suumzomi@gmail.com>\nPrevious: USA mangpha by Gin Kam Lian\nNext: Sarah leh Thukhensat khialhna hang anungsang thute ~ Pau Do Lian


url: =6April 2019. Sabbath 14na Sawm-ah khat leh Siahpiak Dingte ~ MUC\n6April 2019. Sabbath 14na Sawm-ah khat leh Siahpiak Dingte\nAdmin 7:36:00 PM Articles, Offertory Reading Zomi\n6April 2019. Sabbath 14na\nSawm-ah khat leh Siahpiak Dingte\n“Kaisar kumpipa’ sum Kaisar kumpipa na pia un. Pasian’ sum Pasian na pia un,”a ci hi (Matt. 22: 21).\nPharisee-te in Jesuh mawhmat dingin encik uh hi. Caesar tungah siah piak ding kilawm hiam, ci-in Jesuh dong uh hi. Jesuh in Roman ukpite tungah siah piak ding kilawm bangin pia kei le-uh kua tungah pia nawn ding uh hiam? Jesuh in amaute kiangah Denarious, sum tang khat hong lak dih un, ci-in sawl hi. Tua sumtang tungah emperor’ lim kisuang hi. Jesuh in amaute kiangah kumpi tawh kisai-te kumpi tungah piak ding hi-in, Pasian tawh kisai-te Pasian tungah piak ding hi, ci hi. Tua khitteh bang mah dong ngam nawn lo uh hi.\nSawm-ah khat, sumpite leh siahpiak kikim hi, ci-in na ngaihsun hiam? Sum ngahna, vanzuak, vanlei-na tung panin siah kipia-beh hi. Siahpiak ding a om ciangin vangik bangin kingaihsun hi. Sawm-ah khat piak vangikin na ngaihsun hiam? Koi bangin sawm-ah khat leh sumpi na khia hiam? Kumpi tungah siahpiakma maw, ahih kei leh siahpiak khit, sum zat dingteng dawh khitteh, a cian lai tungah sawm-ah khat maw? Tua bangin khat khit khat dawk khia khia lehang, a tawpna-ah bang mah cian nawn kei leh, sawm-ah khat leh sumpi ding om kei leh ee?\nSawm-ah khat leh sumpi khiat in biakpiakna khat hi. Siahpiak danin ngaihsut ding hi lo hi. Sawm-ah khat leh sumpi khiatna in na khempeuhah Pasian i masakna, Amah i muanna hi-in, sum le paai neihzah pulaakna hi lo hi. Amah a muang mite in sawm-ah khat leh sumpi khia zo dingin amaute tungah Pasian’ hehpihna thupha kicing tawntung hi (Mal. 3: 10). Zatna ding khempeuh dawhkhiat khit ciangin a cianglai sung pan sawm-ah khat leh sumpi khia pan ding maw, ahih keileh ngah vekpi sung pan na khia zaw diam? Koi tungah Pasian’ thupha na sang zaw nuam hiam? Ngahna khempeuh tung pan maw, ahih kei leh a cianlai teng pan maw? Pasian tungah piakna in tamlua cih om lo ding hi. Pasian in na khempeuh hong pia hi.\nThuumna: Sumpi khiatna a kipan na khempeuhah Topa masak ni.\nThungetna: Topa aw, na khempeuhah nangmah kong masak zawh nadingun hong huh in. Amen.


url: =Esther Cingsan leh Happy :: ZOMI DAILY\nEsther Cingsan leh Happy\nposted on 1 November 2019 at 9:57 pm Lomkholna: Dokhup, News, Zomi\n1983 kumin Cikha tan 8 Sangnaupang music cithak vei deuh teng Dorcas Teamte’ “TOPA PHAT NI” khui thak ngai dingin Sia Kap Mang (Rev. Kap Khan Mang, USA)te inn ah sun an ngawl zeenin ka diang phei zel uh hi. Khangno zukham phitphit thei khat ka hih hangin Rev. Zam Cin Khual phuah “AMAU HINNA ITHUAI EI LAWM” cih la ka ngaih ciangin kha mangthang veina khat ka sungah hong kiguang hi. Kha mangthang hong veisak masa penpen la ahi hi.\nZOGAM AH MINTHANG PHA DIAK\nTulai bangin online, Facebook, Youtube, WhatsApp cih bang omlo ahih manin Tape Record (Keeset kici) bek a kingai ahih manin khum ngaungau phadiak se hi. A tek a khang in “Cingsan, Cingsan” kici ngeingai hi. Amah lasiam bek hiloin a mel zong hoih pha mahmah leeulaau se lai hi. 1983 kumin Sia Vial Nang Diamond Jubilee Tonzang khuapi ah nasia takin kibawl hi. Tua pawi ah lasa dingin Dorcas Teamte kisam a, TANGKO BAND (Sia Tua Mung leh a lawmte) tawh zai ziahziah uh hi. Cingsan in a sam tomsak pianin la a sak ciangin a lu hei melmel se hi.\nTAPE RECORDER TAM MAHMAH\nTua hun lai-in lakhum theihna pen Keeset bek ahih manin lasa omna lamlam ah 3,4,5,6 band cih bangin Keeset golpipi liang puakin mihau zawdeuhte tai kawikawi uh hi. Cingsante lasakte kikhum ciatin khua tun ciangin kisin pah ziahziah tanghial hi.\nCINGSAN DAN KI-UT LUA\nTua hun lai-in khuata lamah numei sam tom cihbang om nailo hi. Cingsan a kimuh khit a kipan nungak ten sam tan ziahziah pah uh a, nu leh pate’ tai thuakin nitak an ngawlh lawh tam mahmah hi. Lasak ciangin zong aw lingsakin lu kilok melmel se hi. Cingsan, Khan Dim, T.S Khai, Lengtong Pauno cihte bangin a minthang vangvang Zomi lasiam cih bang om thei nawn lo hi. Tu hun a-te amasate sangin siam lozaw hituan loin leitung bup lasiam minthangte tawh kitehkak ta ahih man ahi hi. Tua hun lai-in English la khawng zak nading baih lo hi.\nPASIAN NASEPNA AH KIMU\nHun bangtan hiam a pai khit ciangin Khitui Gospel Team tawh cialpi bawlna munte ah ka kithuah kha ta uh hi. A lasak ding peuhmah limtakin sin ciatciat ahih manin thupi ka sa mahmah hi. Pawlpi deidan nei loin Pasian minthan nading ahih nak leh thasial loin kipumpiak zo den hi.\nZomi pen tam nailo ihih manin Zomi Artistte pen i ukna tawh kivak cih om thei nailo mawk hi. Gospel pai loh kal teng innkuan nuntak zon nadingin HAPPY RESTAURANT na kipan a mipi thapiakna ngah mahmah hi. Ko zong Topa min tawh zingsang khat hong vak hi. Ama khut tawh sem ngiat ahih manin thupi mahmah a, lim zungzung hi. Zomite’ khuapi Tedim na pai khak leh HAPPY sai ah sun-an na ne hamtang in maw, na tawldamin na tha zong hong dim kik ding hi. Sia Do Khup\nPrevious: ZCD Khawmpi ~ Go Sawm Khup\nNext: ZAM Thupuak :: 03 Nov 19 (CCM, SIBKL tetawh kimuhna)\nMim bang piang ~ Lengtong Pauno\nUniversity Major telzia dingtawh kisai thugenna nuamtak kizo\nZolia leh Zotaang te tungah\nDelhdelh.. kua hiam i delhdelh mi\nGual zote le gual lelte ~ Peter Khualtawng\nThangho leh Liando Itna: Tuikiate vaipan\nZomi in bangciang huam hiam? ~ DK Khup


url: =A 4 veina GZA Khawmpi vai kuppihna ~ Dr. Dongno :: ZOMI DAILY\nposted on 14 November 2018 at 5:08 pm UTC+9:30 Lomkholna: Dongno, GZA, News, Zomi\nA 4 veina GZA Khawmpi vai kuppihna: Dr. Dongno\nNovember 26-29 sungteng GZA in ‘ A 4veina Khawmpi ‘ Kawlpi ah nei ding cih i za aa kuamapeuhin lametna lianpi i nei hi. Kikup ding thukhunpite zong thu hoih mahmah vive ahi, ki pumkhat nading leh bukim khantoh nadingte ahi hi.\nI lungdam hi. Ei Zomite vantung thu-leitung thu kikupna hih kaanin athupizaw om lo dingin ka um hi. Tua ahih ciangin GZA-in ong cialna bang mahin, akihel thei lote-in thungetna tawh nakpi-in i panpih ciat nading kong hanthawn nuam hi.\nKipumkhat nading thu pen kuakua-in i gengen sa thu hinapi ahaksa mahmah thu khat ahi hi. Kipumkhat theih nadingin, thudang tampi a om hangin, thupi kasak khat ah, i thuak khop, i thangpaih khop, naa isak khop, i deih khop thu ahi i common issues te, kikum khawm thei leng, khat leh khat kinaizawkna, kilamnaihna ong piangin kipumkhatna kingah thei ahihna thu tawm ka gen nuam hi.\nLenNupa : I thuak khop, i thangpaih khop thu i neih lak ah, khatvei diakin i pu-i pate-in aleisa uh Zogam sung aa om LenNupa singpi-pona tupi acre 12,000 apha i gamveeng, Falamte-in sut dingin ong kithawi uh hi. Tua vai i zak phetin i kiko kawikawi aa, mimal ahi zongin, Tedim CSO ahizongin, Yangon Kapteel Kipawlna ahi zongin, GZA mahin nu’ mun-pa’ mun ong lak ciangin nakpi-in phattuamna lianpi ong piang hi. Aman siangta bel hi nai lo kha thei lai ding hi. Mitsuan gige kul lai ding hi. Hihin i phuut khop thu kipumkhat aa i sepkhop na hangin gualzawhna khat hi cileng kikhial lo hi.\nZogam zaanglei : I khasiat khop pih, i thuak khop pih i Zogam zaanglei acre tul sawm tampi zawhthawh thu tawh Sagaing Division-in kum tampi sung ong sut khin hi. Tua sung aa an piang, buh piangte, Zomite-in gate 2-3 ah sum pia ngeek-ngeekin i neekna hangin i khitui keu nai lo-in i khua-ul sa dai nai lo hi.\nTu-in Zogam zaanglei kila kik nuamin Chin State kumpi-in ong phuang khia aa lungdamna kigen zo lo hi. Tua thu tavuan la dingin Minister Pu Mang Hen Dal-in ong makaih ding ahi hi. Zogam anei ei mah ciatin lungdam takin akisam bangin mimal ahi zongin Zomi min pua pawl min tawh ahi zongin lawptakin i common issue khat ahih ciangin, i panpih ding thupi kasa hi.\nHih i neihsa i Chin State zaanglei acre tul za aasim pen Sagaing Div., Magwe Div. leh Rakhine State sung ah zawhthawh thu tawh kiguang aa, tu-in Chin State giveeng amunmun pan mipi kihanciam in “Tak kheh!” ci-in kidiang kheukho ta hi.\nEi zong Sagaing Div. tawh i gamgi i thupi ngaihsut mahmah ding kisam hi. Tua sung aa piang buh, tu laitak aa an kham zolo Zogam bupi-in gai zo lo ding ihih ciangin, hih hun hoih i khahsuah ngawngaw leh cikmah hunin i Zomite-in an kham zo ngei nawn lo ding aa i tu-i tate ‘kial gamh’ anusiat Zomite i suak ding hi. Ngaihsun dih ni, phamawh i sa hiam?\nMRTV program ah : Falam pau(Laizo pau) azang taktak mi 20,000 khawng bek (Falam gam sung ah khua khat leh khat, minamkee khat leh khat pau kithei lo, tampi om) hinapi MRTV ah program nei in, Mindat-te pau mi 10,000 kiim bekin azat Dai pau MRTV ah program nei uh hi. Zopau pen Cikha khuakhung pan Valung dong mi 150,000 kiimin azat kampau tuni dong MRTV ah kinei zo nai lo zensaam hi. Hihthu zong azum mahmahin amaizumhuai, i vek aa i thangpaih khop ciat ding thu ahi hi. Gentehna-in, Van zuakna Ad khat Zopau-in ki ‘kywa nya’ leh adangte sangin azah sawm kikhawngzaw pah ding ahi hi. Phamawh sa nai lo ihi hiam?\nThau tawi-in siah kai : CNF deih lohna mi tul tampi minthuh leitung bup ah Tedim gam bek kiza ngei hi. Tua zah aa kideih lo, kinial kimlai tu democracy hun sansanin banghangin Zogam sung ah CNF-te-in mizawng daipaamte tung pan thau tawi-in sum ngen thei mawk uh hiam? Phamawh sa lo ihi hiam?\nBeng : Tonzang gam sung ah beng kiciingin mitampi sia khin, si khinta bek lo-in khua nangawn tampi beimang khin ta hi. Phamawh i sa nai hiam?\nHih thute i phuut khop, i thuak khop vive ahi hi. Kikup khopna i nei ngei hiam? Kikup dingin i ngaihsun kha ngei hiam? I awlmawh beek hiam? ‘Bangmah phamawh sa lo’ natna avei Zomite ihi hiam? Hoihtak ngaihsun pha dih ni.\nOng tung ding Kawlpi aa GZA Khawmpi ah “GZA ii Lungtup ahi Zomi te Kipumkhat in Abukim Khantoh nading cih thutawh kituak in, hih khawmpi ah, Zomi te kithutuak in khat le khat ki it in, khantohna i neihna ding thute kikum ding ihih man in….” cih ahih ciangin hih atung aa ‘i thuak khop thute’ apeelmawhin ‘bukimin’ in nong kikup ding uh zong ong kihel thei lo mipite-in nakpitakin kong lamen pha mahmah uh hi.\nHi bang i phutkhop thute kikum khawm lehang i common issues ahih mah bangin, gam adingin lah pha, kiseel-kinial om lo ding aa kipawlkhopna lungsim zong ong piangin bukim khantohna zong hi ding aa kipumkhatna i nei ding hi ci-in lametna lian pi khat ka nei hi. Topa-in, A 4veina GZA Khawmpi ong lawhcing sak tahen. Amen. Dr. James Dongno\nPrevious: Lupnasung hahsiangding kisawlna hangbektawh US tangvalno khatin api kaplum\nNext: Alawmpa Indonesian Lion Air vanleng kia in sikhin himahleh amahguak mopawi bawlveve\nTg. Khaino Zomi Takkheh says\nA 4 veina GZA nuamtak ong gualzawhpih Topa min phat masa hang.\nGZA in, Pasian thu tawh minam makaih cih pen, a bulpi in mu ingh.\nLeitungbupah Pasian na kisem kawikawi ini gam i lei ah zongh ki nak sep mahmah in, thupi mahmah leh angtan huai mamah hi.\nZogam leh Zomi aa dingin zong sepna tampi om khin aa, seplai ding tampi om in geelna tampi ki nei ahihna hanghin zong lungdam huai thu a hihi.\nKei mimal i lunggulh leh dotnop ci ni in, GZA sungah (Department) i ci diam, vaikipuakzia, pan mun bang dan teng, ki nei ahitam maw?\nGentehna in, Pasian thulam, Minamvai(a tuamtuam vaipiluak omlai), Gampua tawh kizopna, Sport, Media,.. Cih a kipan a tuamtuam te….\nA zahtakhuai Zomi makaite leh laizom Zomipih khempeuh...Topa in thupha ong pia hen. AMEN\nGam leh lei a it taktak ih hih nak leh tua bang lungsim tawh kikupna neih khawm taktak ding hi zaw het mah hi. Na khempeuh in hun nei a sep dia kilawmte ngiim ni loh ding ngaihsut niloh ding hun zong hi nawnlo in sep khiat hun ding hi ta hi. A diakdiakin ei lamte pen a kul masa lo tata ah ih vaiitham ni loh hi.\nZomi khantohna ding a Zomi kipawlna a tuamtuamte sung a, makai leh mapi ding a muan leh suan a kong neih uh Zomi makaite aw, Dr James Dongno hong pulaakna vaii tawh kisai kei zong thukim mahmah ing cih hong pulaak nuam ing. Nungsang ciangin GZA, LZI etc te in theih huai, sep huai, kan huai, ka sakte uh zong hong pulaak le ung nong sang zo ding uhhiam cih zong hong dong phapha nuam lai ing.


url: =Trump acin khitnung Hate Crimes 200 piangta hi ci ~ Thang Khan Lian :: ZOMI DAILY\nposted on 15 November 2016 at 11:22 am Lomkholna: News, Thangkhanlian, USA, World\nNov. 14, 2016: Trump President dingin Nov. 9 ni-in a cin’ ni a kipanin America gam sung mun tuamtuam ah minam kilang bawlna leh kihuatna hangin thukham palsat a, minam dangte tunga gamtatna “hate crimes” kici 200 val piang ta hi ci-in Southern Poverty Law Centre (SPLC) president Richard Cohen in Montgomery, Alabama ah USA Today newste kiangah gen hi.\nSPLC in US sunga hate crimes piang tuamtuam ciamteh uh a, tu dong hekna (complains) 200 kingah ta hi ci hi. Ahih hangin Republicans spokesman in hih thu pen a hekte kuamah in ahihna uh a kician in kipulak lo uh a, tua bang hekna leh minsiatna dinga thu phuah tawm pen a kan ding dan zong om thei lo a, tua banga gamtatna om lo hi ci hi.\nTrump deih loh ten lungphona khuapi tuamtuamte ah nei zom zel uh a, “Kei President Hilo Hi” (Not My President) ci-in a awng pawl leh laimal in gelh in a tawi pawl ten lungphona nei zom zel lai uh a, Electoral College kiteelna December 19 ciangin neih kik ding deihna in, min lakna (signature campaign) nei ngeingai uh a, suai million thum bang ngah ta hi ung ci-in kigen uh hi.\nHih bangin lungphona nei ten thangah kisa in a otot lai un House Speaker Paul Ryan in hih ki-ukna thak (new administration) nuai-ah kuamah a lunghimawhna ding leh patauhna ding uh om vet lo hi. America pen minam tuamtuam leh ngaihsutna tuamtuam leh ngeina tuamtuam neite teen khopna, kihuai khopna (pluralistic, inclusive society) gam hi a, tua bang mah hi den ding hi ci ci hi. Trump cin’ khit nungin hate crimes, racist graffiti leh sanginnte ah ah minam tawm/neute (minorities) thatang hat thu tawh kilausak/kiliamsak (bully) hi cih ngawhna leh news tuamtuamte genna thu a dawnna ah Paul Ryan in, “Tua banga gamta a om leh Republicans kicite gamtatna leh Republicanste gamtatna zia leh ngeina hilo hi.\nKo pen minam kideidanna leh sila a kineihna (slavery system) a beisakpa Abraham Lincoln’ partyte ka hi uh a, Trump in zong kei ngaihsutna bangmah nei ding hi,” ci-in gen a, Trump in phalna lai nei lo a, US gam-a teng (undocumented residents) million 11te President thak Trump in a gam uh-ah puak kik/sawk kik sawm hiam cih dotna a dawnna ah, “Ko tua bangin thagum zangin kuamah ka puak kik (deportation force) sawm kei uh hi,” ci-in dawng hi. -The Hindu/ Thang Khan Lian\nPrevious: Ngeina kideep mangna ~ Tual Khan Suan\nNext: Trump in a Team teminding pulak, kilemnading deihin kampau kidawm mahmahta ~ Thang Khan Lian\nMalaysia, Penang State sung aom ansaisung khatah mawtaw tuahsia in lutkha seisai\nNa zongsatna phiat in\n2015 Zomi MP te ading thunget sakna


url: =Penglam’ mikheemna leh Zomite :: ZOMI DAILY\nposted on 2 May 2015 at 8:06 am Lomkholna: Article, Politics, Zokhai\nPenglam-pen apilna lam-ah pil vilvel-in, ahaina lam-ahzong mi’ batloh-in hai-vet bilbel-hi.\nNitaak khat gilkial simsim-in lum-a, “Ziingsang daaihawh nupite-in haan-ah anlim nono, zuciil nono puak thei-uh ahihteh, haan-ah nana kipang leh-a, nupite kheemleng ante nusia-in taai vingveng lelding-uh, tuateh ken a-anteng ne ziauding, qiqiqiqi…” ci-in nuui kheuhkheuh-in ihmu-hi.\nPhalvaak madeuh-in khanglo-a, haanlam manawh-in paipah vingveng-in daaihawhte’ anluuina suangpeekpi tung-ah tu liuliau-hi. Sawtlo-in, nupite khephiau puanza kikhuh kawm-in, “Nu-aw, pa-aw, u-aw, nau-aw, bangcici navua?….” ci-in hong kapphei liailiai uhhi. Penglam-in, “Atutu-tawh, alumlum-tawh om ung-ei” ci-in nana dawngkiik-hi.\nNupite-in “aw” azaak phet-in, “Sikha, sikha, si ing-ei, mang ing-ei,” ci-in sidek mangdek-in kukeek gawpsa-in lehtaai takpi uhhi. Atuading mah-a ageel Penglam-in ama’ geelna leenkip lo-in, mite’ dawntuahna (reaction) tung-ah kinga ahihman-in, “Eiiiii, sikha om-e? Qeih-qeih-qeih, lau ing-eih,…” ci-in nupite’ nung zuui-in taai vingveng-hi.\nHih thupaizia-tawh kisuun-in Zomi ulianpipi, apil pipi honkhat gamta uhhi. Bangmah ahi khollo nengno khatpeuh-tawh mindeih-in mipi kheem uh-a, mipi inzong mipil milian neilo lua mahmah ahihman-in tua akipumphat mite bawhpah huhu, uumpah hut-hut uhhi. Tuatak ciang-in tua mipi akheem upate-in amau’ hihna taktak thei nawnlo ahkl mangngilh uh-a, “apillua, alianlua” taktak bang-in hong ompah beubau uhhi.\nTua thupaizia thusim bang-in hong kinei deep uh-a, bangmahlopi nengcik khat ahipian omleh kibawh huhu, ki-um luatluat-in, tuabang-a kineihna “hoih” acihpihlo mite-in thuhoihpen, lahoihpen gen-in sa-taleh kitheihmawhbawl uhhi. Totuamnei (atuam-a mi khat’ Penglam gaalkaap) te-inzong atote-uh’ mit-heek ensiam mahmah uh-a, “maan” asak mahmah nangawn atote-in tha apiaklohlam atheih naakleh “maan” cihpihding genloh, “khial” ci-in panggiap lel-hi, hihpen Penglam Gaalkaap akicici mite’ zia ahihi.\nHih-pen khuaknimna masuan (brainwashing process) sung-a khuaknim athuak mite’ lungtang puakzia ahihi. Gentehna-in, Daw Aung San Suu Kyi leh U Thein Sein-in Kawlgam Kiukna kalsuan ziading thusunna nei tuak-uh cini! DASSK’ thugen maan mahmah, practical mahmah, kitel mahmah ahihman-in khutlaam-a thapiak kuul cini. Gaalkaap Kiukna sung-ah khuaknimsa mite-in “maan” sa-mahmah napi-in atopa-uh zahtaak, kihta ahihman-in “U Thein Sein’ cihmah maanzaw” ci teeiteei lel uhhi. Theipipi-a aci a-om mahbang-in, “thumaan athei thei-nawn ngiatlo”-zong om veve-hi.\nKawlgam huutna-ah Chin State sung-a mite mapankhop hun sungteng leh BSPP hunsiapi sungteng Zomi-tawh kisai genna sakna kalsuanna khempeuh Post-Panglong Zomism (PPZ) ci-in minphuak pak-ni. Post-Panglong Zomist te ataangpi-in Union of Burma cih uplehsaanna-tawh kalsuan-in Bama-pen tote bang-in seh-in amau-pen sila bang-in kiseh uhhi. Amau’ hihtheihna (rights) angen omleh, “Unity siat nading avaaihawm” bang-in mu lianlian uhhi. Hih Post-Panglong Zomist-pen tuni ciangdong nungta-in thahaat-a, Zomi sung-ah innteekpite hilaai-uh, ahilote nangawn-in tuhsawm laai-uh dinmun ahihi.\nBurma Socialist Programme Party (BSPP) hunsung leh State Peace and Development Council (SPDC) hunsung-a hongpiang Zomi khangthak khenkhatte-in Kawlgam pualam hong daakkhia zawdiak uh-a, Human Rights cihte nengneng hong muhtheih man-in Post-Panglong Zomism Idea-pen hong saangsiam nawnlo (nulehpa’ ziak-a apomkip tentan khenkhat a-omteei hang-in) ahihman-in thumuhzia, thulaakzia hong tonkhawm taktak thei nawnlo-hi. Hih hong piangthak Zomism-pen Contemporary or Modern Zomism (C+MZ) minphuak-ni.\nPPZ leh C+MZ kihual theilopi-mah omkhawm toto ahihman-in, mipil sehna-ah PPZ etna pan-in amau’ cihcih thupi laak-in “he, he, ” aci-thei, amaai-etsiam, amaaivilsiam, apumphat-thei, zumna-meel theilo-a Penglam gaalkaap-a akipia mite “Pil” sa-mahmah uhhi. C+MZ te leuleu-in gamdang huzaap-tawh suahtaakna gimnam diikkha ahihman-in “tokaaina” pan-in “topenna” lungsimpuak hongnei zawdeuh-uh ahihman-in (mipi’ lak-a minla-nuam om puutsaat zeel naven) ataangpi-in, thumaan lunggulhna, mihing’ hihtheihna (human rights) lunggulhna, amaan democracy kalsuanna leh lungdeihsuutna suahtaakna (freedom of speech) cihte bulphuh-in thugen lasa uh-a, PPZ te-in “hai, leé ahkl gám (foolish, wild or rude)” sa-mahmah-hi.\nPPZ sungpan-a ngaihsutna lamsang hong madawk zawdeuhte-in “lamkabom laai-ah ading” ahihlam kithei-uh ahihman-in “ahi” thute “Hi” acihding leh “ahilo” thute “Hilo” acihding kizo zolo-in, “Hi dektak inteh or Hikei dektak inteh” cih-tawh “Baák” suak uhhi. Baák-pen vasate leh ganhingte akido ciang-in kuamah panpih lo-in kuamah do lo-hi. Ama’ ngaihsutna-ah, “mi’ muhdah nading zon sese kuulkei, kei’ om-in ompeuh lelleng gaalbei zawding” ci-in pil kisa mahmah-hi. Ahun hongtun ciang-in lei leh vaan-in thukhen ahihman-in, “Leilak ganhingte-in notkhia-a, vaanlaai vasate-in notkhia ahihman-in maaizum-in zaanmial sungbek-ah gamta-hi” kici-hi.\nZomite’ internet groups te-pen PPZ khenkhat leh tuate’ khekhaap azuui nihlehthum-in gensia uh-a, zahko-in, mansel-sak zeel uhhi. C+MZ muhna-tawh ahihleh hih groups-te naakpi-in manpha mahmah-a, mipi’ lungdeih kaihkhopna, thucin thutang kikupna, aki-iimcip thute\nkipulaakna, theihding kilawm taangthute kihopsawnna leh kilawmtaatna phualpi ahihi. PPZ upzia leh saanzia-ah, “mi tampi’ simding ahihteh kamzol kamkhum zatding” cih naakpi-in thupisak uhhi. C+MZ upzia saanzia-ah ahihleh, “Ahilopi kineih loding, thumaan ahi bangbang-a gelhding, suakta tak-a gelhding, theihlohte dongding, mihoih kineih mawkmawk loding, ahite ahibang-a saangsiamding” cihthu bulphuh zaw-hi.\nZomi minam kalsuanna abeisa hun khempeuh PPZ leh C+MZ thuluan-tawh saaikaak siamden lehang thulaak khopzia alem toto theiding lametna-tawh, Penglam’ mikheem bang-a kheemthuakte’ launa-nung alehzuih mite I-hihloh nading, kheem athuak nupite bang-a zaakna ciangbek-tawh patau gawp-a, banghiam cih nangawn en manlo, kan manlo liang-a taaikeek nading lam-ah I-manlaan luatloh nading deihna-tawh lungdeih thusunna ahihi.\nPrevious: I tanh Khasiangtho ahl khanin hong makaihna zui-in Pasian tawh kizopna hoih/hoihlo ki nei!\nNext: Pu Pum Khua Maang’ tuntaang Lungzuansialna\nPa mang says\n2 May 2015 at 2:10 pm\nLai siang tho gen a taang tung hi ta,I zomi te sung ah,


url: =Mi tawh kikholh na siamhiam? (1) ~ Hau Za Cin :: ZOMI DAILY\nposted on 5 March 2016 at 7:00 am Lomkholna: Article, Hauzacin\nMi tawh kikholh na siam hiam? Nang thu bek deih vilvel mi na hi hiam? Nang thu ahih kei peuhmah leh a langpan, a nialcip, thu in a simvetlo pawl na hi hiam? Nang hong kidot kei peuhmah leh a heh pah te pawl na hi hiam? Siaji, Buji mun hong kipiakloh ciang, kuppih na hihloh ciang a lungkim ngeilo mi na hi hiam? Ahih kei leh mite ngaihsutna haihuai tawh kibang nangawn a sang siam, a telsiam mi na hizaw hiam? Mite tawh kikholh na siam hiam?\nMite tawh kikholhsiamna in nangma kizattheihna khangsak hi. Tua bang na hih kei leh nang hong lauh kihtakte bek tawh na kikhol thei dinga, tuate in zong nang hong kholhpih nuam taktak hilo in hong lauhman bek hikha ding hi; nang muhloh ah hong zahtaklo lai ding uh hi.\nMidang khualna na neih ciangin mite tawh kikholhsiamna a kipanpah hi. Midang khualna nei vetlo a nangma angsung bek na khual pah leh midang tawh kikholhna a siamlo ding na hipah hi. Midang khualsiamna tawh mikholhsiamna na neih ding a kisinpah na hi a, midang khualsiamna cih ciang mite lungnoploh ding, mite nopsakloh ding khualna pan kipan hi. Na kampau pan hi in, na gamtat pan hita leh mite nopmawhna ding, mite kisuanlahna ding, mite hehna ding na kidoppah ding ahi hi. A thugen uh ngaihsak ding, a ngaihsutna uh theihsiampih ding, nang ngaihsutna bang ahih kei leh zong ‘ama ngaihsutna hi’ ciin theihsiampih ding kisam hi. Mite haksatna, mite lungsim nemna te theihsiampih in a nopmawhsak ding uh na khualsak mahmah ding ahi hi.\n1. Mite thanemna leh minsiatna ding hih ngei kei in: Mi na khual ciangin aktui tambaih bangin dopbawl in. It bawl inla, a lungneuna ding uh, mite lakah a maizumna ding uh pholak ngei kei in. Mite lakah a om uh ciang mite in hihpa, hihnu tuapa in tuaci gen in tuaci mi hi ding hi acih khak ding kidawm in. A dik, a maan a theilo te in um ding uh a, amah in gencian ngam kei leh mite lak ah nuamsalo ding hi. Tua pen mikangte in ‘character assasination’ ci uh a, mite minsiatsakna, mite zumsakna, mualphosakna, maizumsakna, mite muhkhialhtheih dinga ahoihlohna lam khempeuh pulaksakna ahi hi. Mite cinlahna leh thanemnate pholaksak cihna hi. Hih bang hih ukmi na hih leh mite tawh na kikholhsiamna pen niam cihna hi.\n2. Mite zahtakbawl in lawmbangin kikholhpih in: Mite zahtak ding na ut leh mite na zahtak kisam hi. Mi khat na zahtakbawl kei leh amau zong hong zahtakbawllo ding hi. Naupang khat na ngawn thusimloh bawl, zahpih, ko, gensia lecin hong zahtak cih thadah hong ngai theilo ding hi. A hai pen in zong kizahtakbawl theisiam a, a mawl pen in zong kizahtakbawl nuamsa in, a cinglo pen zong zahtakbawl leng thanuam hi. Zahtakbawl cih ciang zahtak taktak cihna hilo a, zahtakna nei kawm in kholhpih, zawhthawhlo, neubawl ningnianglo, thusimlolo cihna hi. Mihing i suah i khanna, i kipatna kibanglo ahih manin a neu pen, a zawngkhal pen, a hai pen nangawn in ki thupisim ding a ut, a deih, a lamen kihi ciat hi. Tua banga kikhualna mun ah nopna kipan hi.\n3. Mite limtak bawl in: Mite limtak zindo in cih tawh kibang hi. Ahih kei leh mite huhnopna, panpihnopna takpi tawh sepsak in. Thupi bawl, seppih nuam, lamto nuam, domkang nuam takpi hi hang cih thei le uh mite in nuamsa in thalawp uh hi. Hong kinengniam nuam hi, hong ki minsia sak nuam hi cih mite lungsim ah a om khak ciang mite zong na hoihkim tuan samlo uh ahih manin thanem in lungduailo thei veve uh hi. A khankhiatna uh tawh kituak in mite siamna, theihna lunggulhna kibanglo hi.\nTuate telsiam in nang lunglut lam bek hong lunglutpih ding, nang hihnopte bek hong hihnuam dingin lamen kei in. Kimawl uk om dinga, kikholh uk om ding a, lasak uk om dinga, thupi takei leh kamkup uk om dinga, thu leh la khat pepeuh kinial bawl nuam a sa zong om ding hi. Kamnem tawh kikup nuam asa om dinga, kam khauh tawh puak phekphek nuam asa zong om ding hi. Kamdam leh kamnem mah mi kim in kizang leh nuamsa zaw uh hi. Tua dingin mite limtak bawl in. (zop lai ding) Hau Za Cin\nPrevious: Sumtawh Kileitheilo ~ Pau Sian Lian\nNext: Tual leh Gaal (Zomi leh CNF) ~ Pu Zokhai


url: =Myanmar sum tungah Bogyoke Aung San lim kikoih kikding :: ZOMI DAILY\nposted on 31 May 2018 at 10:09 pm Lomkholna: Myanmar, News, Sawltak, World\nUpdate: Myanmar sum tungah Bogyoke Aung San lim kikoih kikding\nMyanmar gamsung ah akizang sum tungah Bogyoke Aung San ii lim koihkikding pen tulaitak kumpisep hunsungin ki vaihawmding hi ci’n Myanmar Central Bank panin thunei U Soe Thein in genkhia cih 7Day Daily pan kiza hi.\nMyanmar sum tungah Bogyoke Aung San ii alim koihkikding vaitawh kisai in Pyithu Hluttaw leh Pyidaungsu Hluttaw te ahzong kikipsak khinta a, bangci bangin General Aung San ii alim ki tuangsak kikding cihpen aki vaihawm laitak cihi.\nMyanmar Currency pen bangci bangin koici sepding cihpen tulian in genkhiatkhuan omnailo a, ahi zongin Standard neitak in kibawlding hi ci’n U Soe Thein in May 29 ni in Media te tungah pulakkhia hi.\nGeneral Aung San ii limpen sum tungah koihkikding tawh kisai in Magwe Region’s Myaing Township pan National League for Democracy (NLD)’s lawmaker U Aung Khin Win in Hluttaw ah thusunna “Proposal” aneih ahihi. Tua thusunna Proposal pen athukimpih mi 286 pha a, athukimlo mi 109 mah omveve hi. Athukim tamzaw ahih manin, Hluttaw in Myanmar sum tungah General Aung San ii alim koihkikding akipsak ahihi. Sawltak #zomidaily\n28 October 2017: Myanmar sum tungah General Aung San lim tuansak kikding ki lunggulh\nPrevious: Na ngaihsutna in Zogam kikhel sakzo dinghi\nNext: Malaysia Khuahun (May 30, 2018)